url: =Extra Income: Sum muhnadang tuamtuam ~ Carey Suante :: ZOMI DAILY\nExtra Income: Sum muhnadang tuamtuam ~ Carey Suante\nposted on 27 August 2015 at 8:38 pm Lomkholna: Article, Business, CareySuante\nNung in I sum muhzah khanna ding in za khanna leh khasum khanna ding I kikum uhi. Tua pen a taktak in I sepnapi (primary job) hi a, I sum muhnapi (primary income) zong ahihi. Ahizong in sum muhna dang tuamtuam (alternative sources of income) zong om thei hi. Hihte pen extra income kici in, alternative income leh side income zong cih theih hi. Manipur gam Zomite in side income nak zon lua uh ahihman in side income pen neekguk cihna suak pian ta ahih man in, hih lai sung ah side income cih zanglo ding hi hang! Ei kikup ding pen a siangtho, leh eimah mah in I sepkhiatna pan sum muhnate ahihi.\nTuhun ciang in leitung mun tuamtuam ah hih alternative income-te a primary income uh a suaksak tampi omta hi. Tuate in midangte na sem nawnlo in, inn pan in amau na mah sem ta uhi. Tua bang nuntakna pen thupi kasak tawntung khat ahihi. Amau hun, amau mah in zeek uh a, a nuntakna uh amau thu hi deuh se leh kilawm hi. Mihing pen midang khat nuai a nasep nuam kisa khinlo hi. A haksazaw phial zong in eima thuthu a om leh nuntak pen ki lunggulh zaw tek hi.\nSum muhna tuamtuam\nPrimary Income: Hih pen I sum muhna lianpen hi a, I nasepna pan I muh I khasum hi tangpi hi. I sum muhnapi ahihi.\nAlternative income: Hih pen I nasepna pan hilo mun dang pan I sum ngahte ahihi. Hih pen na laigelhna pan, na van zuakna pan, na neihsa vanluite na zuakna pan cih bang in I naseppi pan ahilo sum muhte ahihi. I sum muhna dang tuamtuamte ahihi.\nSum muhzia tuamtuam\nActive income (earned income): Hih pen mi a tamzawte sum muh dan ahihi. I sepna pan I khasum, I lawh ahihi. I sep leh kingah in, I sep kei leh kingahlo thei hi. Tua man in active kici sese hi.\nPassive income (residual income): Hih pen mihaute’ (a diak in khang tampi a haute) sum muh dan ahihi. Gentehna in royalty, commission, rent, etc. ahihi. Hibang sum muhna pen nasemlo a muhna zong cih theih hi. I sep leh zong a bultung bek in kisem ding hi. Tua man in passive kici hi. Tuhun ciang leuleu in internet hang in minautang zong passive income nei omta hi. (A nuai ah a kicing in kikum ni.)\nBanghang alternative income kisamhiam?\nDonghu ding: Nasepna tawh kisai za khanna ding leh khalawh khanna I kikum uh a, ahizong in I nasepna pen beitheilo, mangtheilo hilo hi. Tua man in sum muhna dang khatpeuh neih ding pen hoih mahmah hi. A siapen I tuah ni ciang I donghu ding ahihi.\nHauhna ding: Na nasepna a kip a, na khalawh tawh na kivak zawh peuh leh, mun dang khat pan na muhte pen khol in na meet bawl thei hi. Sum pen I zatzah tawh kihau hilo a, I zatloh zah lian mah hauhna hong suak hi.\nNa talent zatna: Na nasepna ah nangma mimal talent zang khalo thei hi the. Gentehna in, lasak siam mahmah in zum sung khat ah laisun sun cih bang pen, na talent a zang khalo na suak hi. Tua man in na zum kah man ciang in na lasak siamna tawh koilai hiam ah sum mu thei ding hiteh. Ahih kei leh, innsung ah la gelh in, na late album (video/audio) bawl in zuak theih hi.\nLaigelh lunglut leh siam khat na hih leh na laibu bawl in zuak thieh hi. Music siam khat na hih leh nai khat, nai nih sung pub, restaurant khat ah ahih kei leh, kikhopna khat ah music tum in sum lawh theih hi. Hih in nangma mimal lungkimna zong hong pia zaw ding hi. Lawhcing kisakna zong om zaw hi.\nNa pension ciang na zompah thei hi: Mihing khat kum 60 ciang bang na kisem thei hi. (Gam omna tawh zong kisai hi). I pension zawh ciang in zong ne lai ding dawn lai ding I hih man in sum pen kisam lai veve hi. Tua ban ah tu-le-ta tam na neih leh na khalawh pan a na kholsa (pension scheme/fund/retirement fund) bek tawh haksa kha ding hi.\nTua ni ciang, na man hunhun a na lamtoh hih sum muhna pen hong manpha mahmah ta ding hi. Kum tampi mah sem khin ta ding na hih man in zong lawhcing mahmah ta kha ding a, nang sep zong kisam nawnlo kha ding hi. Nang na sep ngap kei leh a sem ding khangno khat peuh na nasem ding in na cial thei ta kha ding hi. Tua ciang in nang passive income nei na suak ding hi.\nSihna manna na tuah leh na innkuanpihte’n zomto thei hi.: ei mimal siamna leh theihna ah a kingalo sum muhna khat na neih leh nang na om kei zong na innkuanpihte khat in na zom thei hi. Hih bang sepnate lak ah van zuak, real estate agent, website cih bangte ahihi. A kiluah sawn thei sum muhnate cihna ahihi. Sumbuk kician mahmah khat na neih leh a khangkhang I kiluah sawn theih ahihi.\nAlternative income source banghang omhiam?\nLaigelh – Laigelh siam khat na hih leh na laigelhte zuak theih ahihi. Tangthu gelh in publisher (laibu bawlte) kiang ah hong khetsak nuam uh hiam ci in kan theih hi. Hong khetsak uh leh sum naak khat nei na suak ding hi. Article khat leh nih bek zong zuak theih hi. A tangpi in Zolai tawh sum muhna om thei nailo a, ahizong in English tawh na gelh leh website, magazine, newspaper leh publisherte’n hong lei nuam uhi.\nBlogging – Blog na neih leh tua zong sum muhna in zat theih hi. Na laigelhte ebook in bawl in na zuak thei hi. Visitor na hauh leh advertisement na koih thei a, tua pan sum na mu thei hi. Na capital investment zong tamlo hi. Kum khat in webhosting leh domain man $100 kiim hi lel ding hi. A free zong om hi – Blogger.com, WordPress.com, adg adg.\nWeb writing/online writing – Blog na nei kei zong in blog neite kiang ah na laigelhte na zuak thei hi. Blog minthang pawlkhat in laigelh siam nih leh thum laigelh ding in cial uh a, article khat ah $5 pan $100 dong a pia zong om hi. Na article English tawh kigelh a hih ding hi.\nGhosting Writing: Hih pen mi khat min in nang laigelh ding cihna hi. Na laigelhte ah nang min tuanglo ding a, na gelhsak pa min tuang ding hi. Hih bang a laigelh zong tam mahmah hi.\nMusic tum/Lasakna – Lasiam, music tum siam khat na hih leh, pub, restaurant leh hotel ah leh mopawi, pawi khat peuhpeuh ah sum lawh theih hi. Hih bang a na siamna zang na hih lam mi na theihsak ding kisam bek hi.\nTyping/data entry – Lai khet ding a nei a kisam om tawntung hi. Hih dan nasepnate inn pan zong sep theih hi tangpi hi.\nTranscription – Hih zong inn pan sem theih nam mah hi a, nasep ding hong pia ding kisam bek hi. A kicing zaw na theih nop leh hiah ka blog ah na sim in!\nNau kepna – Na innvente naukem bek in zong sum muhna khat piang thei hi. Khangnote in zong a hih theih ding khat ahihi. Siamna tuam kisam lo hi.\nTeaching/coaching – Lai hilh in zong ni khat nai khat nai nih sung (na zum kah man ciang) bang sum muhna na nei thei hi. Lai lam bek hilo in swimming, stitching (khauphan), pak bawl dan, drawing, sketching cih bang tuamtuam class bawl theih hi. Na hun-ol neih hunsung khat a na bawl ding hi lel hi.\nDesigning – website, logo, visiting card, t-shirt, interior designing, landscaping cih bang siamte a ding in tulai ciang in na omna tawh kisai vetlo in sum muh theih hi. Na siamnate blog/website khat pan lak khiat ding hi a, tua pan na nasep hoih a sa peuhmah in amau a ding sem ding in hong cial ding uhi. Hih bang nasepna pen freelance zong kici hi.\nBlog/website bawl: Website bawl, blog bawl (bawl ka cih ciang a set up ciang hi) na siam leh hih bek in zong mi a bawl theilote’n sum pia in hong cial ngam mahmah ding uhi.\nCommissioning – Midang khat I van hiam, service khat peuh na zuak sawn sak ciang in tua pan sum hong kipia pen commission kici hi. A na nasepsakpa’ agent na suak hi.\nA tung ah na muh bang in sep theih ding tam mahmah hi. Nang lunglutna leh siamna tawh kisai bek a, sum muh beh theih na ding tam mahmah hi. A tung ah I genloh a dang pawlkhat:\nExtra income neih ding a thupi ahih tei hang in innkuan kilemlohna ding leh kisiatna ding ahih loh ding thupi zaw hi. Sum bek tawh mihing ki nungta lo hi. Extra income pen tulaitak na nasepna ah lungkimlo, na lunglutna lam hilo, na khalawh khamlo cih bang ahih leh na lungkim na ding in hoih hi.\nNa khalawh na kha veve a, kisap luatna a om kei leh extra income pen zong tangtang ding kisamlo kha ding hi. Hong sau lua kha ahih man in Extra income tawh kisai a sawtlo in zoplai ding in koih ni. Carey Suante\nPrevious: LRDC Min Tawh Tuikhang Dongtuak Huhna Hawm\nNext: Zomi Relief Committee (ZOREC) donation\nChristian te in ih khangcinna bang piciang tawh ih teh hiam?\nZomi cih Laimal Pianzia\nChristian Hymn te’ tangthu: Phatna La


timestamp: atn

url: =Hong Pai Un, Va Bia Ni! ~ Rev. Zam Khat Kham :: ZOMI DAILY\nposted on 1 December 2013 at 5:34 pm Lomkholna: Article, Biakna, Christmas, Zamkhatkham\n“Vantung mite in amaute nusia-in vantung ah a ciah kik khit uh ciangin tuucingte khat le khat kiho uh a, “Eite Jerusalem ah pai-in Topa in hong gen hih a piangsa na va en ni” kici uh hi. Amaute pai vingveng uh a Mary leh Joseph, leh bawng ankuang sunga kisial naungek a mu uh hi.” Luke 2:15-16.\n“Tua inn a tun uh ciangin, naupang leh a nu Mary mu uh a, kunsukin bia uh hi. A van manphate uh suahkhia uh a kham leh paknamtui leh myrr-in a bia uh hi.” Matthew 2:11.\nLungdambawl i cih Christmas a hong tung kik ding hi ta! Hong pai un, va bia ni, hong suak Honpa Kumpi Zeisu Naungek va bia khawm ni!\nPope Julius in AD 353 kumin December 25 ni Christmas (Lungdambawl Ni) in kizang ding hi, ci-a a kipsak zawh kum tampi hi ta hi. Tua hun lai-in pawh leitung buppi ah tu-a a kizat bangin kizang in teh, ci het kei kha ngel inteh mataw!\nCharles Minnegrode in 1842 kumin America gam Virginia a Williamsburg ah Christmas singkung masa penpen tung ah mei a vak lai-in zong leitung buppi ah tu-a a kizat bangin kizang ngeiingaii ding, cih thei khol het kei inteh!\n1832 kum i cih sawtpi hi ta a, AD353 i cih sawt zaw lai hi. Ahih hangin tua ma pek lai, nitak khat Judah gam Bethlehem khua ah Kumpi Zeisu naungek-a hong suah sawt zaw lai! Pasian’ Tapa takpi mihinga hong pian sawt zaw lai hi! Hi mah ta leh, a sawt lo-in Lungdawmbawl hun hong tung dinga, tuhun Christmas kidawn zia a tuamtuam a om ziazuate kawmkal ah i lungsima i ngaihsut dide dinga tha i lak ding thu pawlkhat i gen nuam hi.\nMangpau/kam-in “Christmas” a kici pen ei Tedim pau-in “Lungdambawl” ci-in kua in na phuak hiam, cih ka theih loh hangin kammal kiphuakte lakah a kilawm penpen khat ahi hi. Phuak thei mahmah uh ka sa a, Mang kam/pau-a a kilawhna sangin zong kilawm zawlai ka sa hi. Leitung buppi a lungdam ni ding hi takpi hi.\nBanghang hiam cih leh, tuhun ciangin Christmas kizat zia leitung vai gawp khin ta a, America gam-a kipan leitung gam tuamtuam ah sumlei sumzuakna lam-in kizanga, mi tampite bang in Christmas i cih pen i Topa’ hong suahna a kidawn/muak ahih lam bang thei kha vet lo tangial hi.\nA sawt nai khol lo kum khat bang, Japan gam Tokyo khuapi ah nitumna lam gamte bangmah in Christmas pen leitung sum leh paii vai kisuah gawp (commercialized) a, van bang kikhawng peuhmah, ci hi. TV interview bawl numei khat in lampi a a tuahkhak nungak khat kiangah, “Christmas i cih a khiatna na thei hia leh?” ci-a a dot leh, “Thei sam ing e, Zeisu a sih ni hi lo ahia!” ci seisai nongzen hi. Hi phialmawk… sam kei mataw!\nA Thupipen: Honpa Hong Suak Zo!\n1969 kum July kha ni 20 ni-in Armstrong leh Aldrin kici American astronaut nih khapi tung va tung uh hi. America leh Russia-te huih lak khenga khualzinna ah a kidem den uh hi a, tua hun masiah peuhmah Russia-te in zo zaw denkeii sawnsawn uh hi. Rocket a khah masa, rocket tung ah mi a tuangsak thei/zo masa (Colonel Yuri Gagarin) Russia-te hi uh a, 1960 kum khit deuh ciangin US President John F. Kennedy in Russsiate’ sangin a masak zawk nadingun khapi tung kah ding ngimna nei hi.\nAmah a nuntak nawn loh hangin khapi tung tung takpi uh a, leitung buppi kiliinglawngin lamdang kisa mahmah hi. Tua hun laitaka president sem Richard Nixon in, “Mihingte’ khe in khapi maitang a sik pen leitung tangthu ah a lamdang penpen/a thupi penpen hun ahi hi” (The planting of human feet on the moon is the greatest moment in human history) ci-in TV pan a lungdamna pulak pahlian hi.\nTua laitakin Pasian’ mizat minthang mahmah Evangelist Billy Graham in tha khat-in thukkik lian-a, “A kilawm bang zahtaakna ka piak kawmin, mihingte’ khe in khapi maitang a sik pen leitung tangthu ah a thupi penpen hi lo a, ciangtan nei lo a tawntung Pasian’ khe in Nazareth khuami Zeisu ah (tungtawnin) leitung maitang hong sikna pen leitung tangthu ah a thupipen/a lamdangpen hi zaw hi” (With all due respect, the greatest moment in human history was not when man set foot on the moon, but when the infinite and eternal God set foot on the earth in Jesus of Nazareth) ci-in na dawng lian hi.\nDenver Seminary a Baptist theologian minthang mahmah Bruce Demerest in a gelh, Who Is Jesus? kici laibu sung ah, “President pa bel a lawp lua gawp hi-in, Evangelist pa in bel thutak a gen/thei ahi hi” (The President indeed had the enthusiasm, but the evangelist knew the truth) ci-in na gen-a, hi mahmah hi.\nHi taktak mah hi, Ama’ bawlsa mihing tate mawhna sung pan honkhia dinga Pasian’ Tapa takpi leitung ah mihinga hong pianna (mihing banga hong piang hi lo, mihing ngiat-a hong piang) sanga lamdang zaw, thupizaw leitung vantung ah a om thei nawn ding hi lo hi.\nAhi zongin tuhun ciangin mi tampite in Lungdambawl i cih bang hi takpi hiam, cih zong thei nawn lo, awlmawh nawn lo-in leitung gualnopna khatpeuh bangin zang mawk uh a dah huai mahmah hi. A khiatna taktak, a laigil taktak ngaihsun kha lo-in Sia T.S. Khai’ phuah Lungdambawl la khat sunga a gen bangin “pawi bawl-in buai vingvung” lel uh hi. 1903 kum-a thupiang khat tawh kibang ka sa hi. Tamveipi tak a hanciam, a sinsin khit uh ciangin Wright Brothers a kici unaute in “flying machine” tung ah tuangin huih lakah leng thei takpi uh a, vangleng i cih hong kipatkhiatna ahi hi.\nNuam lua mahmah uh a, sanggamnu uh Katherine kiang ah, “Huih lakah pi 120 a sangin leng takpi ung. Christmas lap-in inn hong ciah sawm ung” ci-in sikkhau sat lian uh hi. Katherine zong tai pah vingvengin a khua sunga newspaper (tadensa) editor pa kiangah tua sikkhau lai lakin a sanggam pasalte’ matutna thuthak (news) va ko pah hi. Tua pa in a sikkhau lai en-in, “How nice. The boys will be home for Christmas” ( Dik ei mataw! Na sanggamte Christmas lap-in inn hong ciah ding a ci ve leh!) ci ziau mawk hi. Katherine in a koh nop taktak pen a sanggamte’ “len theihna” hi zaw gige hi. Tua bang tektekin Lungdawmbawl i bawlbawl hangin a thupi taktak a laigil pen ngaihsun kha lo-in leitung gualnopna peuh a i zat den khak ding kidophuai mahmah ding hi.\nPasian in mihingte Ama’ lim leh mel sun-a a bawl lai-in mawhna nei lo-a a bawl hi a, a bawlsa na khempeuh hoih mahmah hi. A bawlpa Pasian mahmah in hoihsa mahmah-a lungkim mahmah hi. Ahih hangin langpangpa Satan in mi masa Adam leh Eve hong khema, Eve in khemna nang zo lo-in, Pasian in a nek loh ding vua a khaam singgah a nek uh ciangin mawhna hong lut a, mihing tate mawhnei kisuak ta hi. Pasian tawh kikhen-in Pasian a zong mi, a dik mi khat zong ki-om lo hi (Rom. 3:10-18, 23).\nMawhna thaman sihna tawh i kipelh theih nading lampi om mahmah lo hi. I Topa Zeisu in ei mawhnei mite honkhia dingin leitung ah mihingin hong piang lo-in, i mawhnate hong puakkhiatsak nadingin singlamteh tung ah sihna hong thuak lo zenzen hi henla, i mawhna hong kimaisaka midik i suah nadingin sihna pan tho kik lo zenzen hi leh, tawntung sihna ahi meiliipi ah a tawntung i mawhna thaman a thuak dingte i hihi.\nPasian’ thuthuk hilh mipil mahmah khat in a gen ngei khat ka phawk kikkik hi. “I kisap lian pen thu theihna lel hi leh Pasian in hong hilh thei ding sia khat hong sawl ding hi; I kisap lianpen technology hi leh Pasian in nate thu a thei mipil scientist khat hong sawl ding hi; I kisap lianpen sum leh pai hi leh Pasian in sum bawl pai bawl a siam economist khat hong sawl ding hi; I kisap lianpen gualnopna hi leh Pasian in ciamnuih gualnop siam entertainer khat hong sawt ding hi; Ahi zongin i kisap lianpen mawh maisakna ahih manin Pasian in HONPA hong sawl hi” (If our greatest need had been information, God would have sent us an educator; If our greatest need had been technology, God would have sent us a scientist; If our greatest need had been money, God would have sent us an economist; If our greatest need had been pleasure, God would have sent us an entertainer; But our greatest need was forgiveness, so God sent us a Savior) ci-in na gen ngei-a, tua mah hi takpi hi.\nHonpa Zeisu I Upna Koi Ah?\nChristmas picture (lim kisuai) khempeuh lakah a minthang penpen bang hi-in koi ah om-in na um hiam? Sistine Madonna kici lim hi a, Italy gam-mi Raphael in a sih madeuh (1513-1514 kiim) a a suaih ahi hi. Germany gam ah om hi. 1754 kum-a kipanin Germany gam Dresden khua a Art Museum ah a kikoih den hi napi-in Leitung Galpi Nihna sungin Germany gam bomb a kikhiatna ah a siat khak ding a kipatauhna tawh Saxon Switzerland a leihawm sung (tunnel) khat ah kikoih a Russia galkap Red Armyte tua mun a tun uh ciangin la-in Russia gam Moscow ah ciahpih uh hi.\nPushkin Museum ah koih uh a, tua lai a art official Mikhail Khrapchenko bangin bel tua hun-a kipan Sistine Madonna kikoihna Pushkin Museum pen leitung museum thupi penpente khat hi ta hi, ci tangial hi. Ahi zongin Soviet Russia kumpipa Joseph Stalin a sih khit 1955 kum ciangin Germany gam ah kipuak kika, “Soviet leh Germany gammite ki-itna a kip semsem nading deihna hi” ci liang uh hi. Tu laitakin bel Germany gam Gemäldegalerie Alte Meister ah kikoih hi.\nHih lim kisuai minthan mahmah Sistine Madonna pen Dresden ah a kikoih lai bangin mite in tua lim bek mah a et ding deihna-in a kiim a paam ah lim dang kisuang lo hi, kici hi. Tua lim mai ah mite nai tampipi ding maw, tu maw-in om uh a Pasian in leitung mihing tate hih banga a hehpihna leh a lainatna hong lak hi mawka maw, ci-a a ngaihsun ngiungeu lo mi om lo hi, kici hi. Vanglian Pasian’ Tapa pen Bethlehem ah Mary’ tapa-in mihinga hong piang, naungek-a hong suak, mawhnei mihing tate ading Honpa, Vantung leh leitung kikal ah kilemna Palai, Lamdang, Thulak Pa, Vanglian Pasian, Tawntung Pa, Nopsakna Kumpi hi a, ahih hangin hun khat lai-in a nu Mary’ ang ah naungeka kitawi ciu-ciau, cih mawk pen lamdang lua mahmah hi.\nGalpi khit, tua lim minthang a man sung (Russia-te in a guk hun sung) in leitung buppi ah lungkim lohna kilak kawikawi hi. Pastor khat in a gen thu khat thupi ka sa hi: “Dresden khua museum pan in Sistine Madonna kigu cih ka za hi. Leitung gal in na tampi susia a, thu ummite’ adingin supna tampi piangsak hi. Ahi zongin gutate in lim kisuaite gu a, biakinn sunga van manphate a lakna uh sangin Honpa Zeisu a ki-up nawn loh nadinga mite’ lungsim pan-a “upna” hong gukkhiatsak gutate lauhuai zaw hi” ci hi.\nHi takpi hi. Hong suak naungek Honpa Zeisu in ka mawhna panin hong honkhia takpi a, singlamteh tung ah ka mawhna thaman sihna hong thuaksak manin amah ka upna tawh nuntak tawntungna ka ngah hi, ci-a teci a pang thei sensen ding kuateng i om hiam? I khamuanna leh i lam-etna bang ahi hiam? “Keimah in Lampi, Thuman Thutak, leh Nuntakna ka hi hi; kei hong suang/kei tungtawn lo-in kuamah ka Pa’ kiang tung lo/ding hi” a ci i Honpa Zeisu longal i muan ding om lo hi.\nHong Pai Un, Va Bia Ni\nTukum Lungdambawl bangci dawn lehang kilawm ding ahi hiam?\nLatin kam/pau a “Adeste Fidelis,”a kici “Hong Pai Un Thu Umteng” ci-a Lungdambawl la i sak den mahbangin tukum Lungdambawl i dawnna ah phatna leh biakna tawh dawn ding hi hang. Hih la bel English laphuaksiam hymnist John Francis Wade (1711-1786) in a phuah hi, ci-in kiciamteh hi. 1751 kuma a kaihkop Cantus Diversi kici labu sung ah na hel a tua hun-a kipan leitung buppi ah a kideihpen la khat hong suak hi.\nLungdambawl la dingin kilawm ngiat hi. “Va bia ni, hong pai ta un” ci-a hong zotna pen i Topa’ hong suah hun lai a tuucingte leh mipilte’ lungsim lian ahih manin Christmas carol lakah a kilawmpen khat hi pah hi.\nMite in bangbangin a dawn-a a bawl uh zongin, tukum Lungdambawl peuhmah lungdam kohna leh Pasian biakna ngiat tawh i dawn tek dingin hong hanthawn nuam ing. Tua mah zong lah Lungdambawl lungsimpuak man taktak (the true Christmas spirit) hi, ci-in ka um hi.\nLuke 1:41-45 ah Tuiphum John’ nu Elizabeth in Mary a muh ciangin Khasiangtho tawh kidim-a a sunga a naupaii John mahmah zong lungdam kipakin na diang hi. Elizabeth in Pasian na phat hi.\nLuke 1:46-55 ah i Topa nu Mary mahmah in zong Pasian na phat hi. “Ka hinna/lugsim in Topa pahtawi a, ka kha Pasian ka Honpa ah kipak hi” na ci ngiat hi. “Ka Honpa” cih kammal in Mary pen mawhnei lo a piang (immaculate conception) hi lo a eite bangmah in Honpa a kisam ahihna zong hong lak hi.\nLuke 1:67-79 ah John’ pa Zecharias in Pasian na phat leuleu hi. Luke 2:13-14 ah mihingte bek hi lo-in vantung mite nangawn in i Topa’ hong suahna hangin Pasian na phat uh hi. Luke 2:20 ah tuucingte in naungek Zeisu a muh khit uh ciangin Pasian’ min thangsakin Pasian na phat uh hi.\nLuke 2:25-32 ah Simeon in Biakinnpi a kipaipih naungek Zeisu a muh ciangin a ang ah tawi-in Pasian na phat hi. “Vanglian/thunei Pasian aw, na nasempa nong kaciam bangin lungnuam takin hong paisak ta in. Banghang hiam cih leh, na nasempa in na hotkhiatna ka mu khin hi” ci-in lungdam lua mahmah hi. Pasian na bia-a, Pasian na phat hi.\nLuke 2:36-38 ah Anna kici kamsang numei khat Biakinnpi ah om a, naungek Zeisu a muh ciangin Pasian phat-in lungdam ko hi, cih kimu leuleu hi.\nElizabeth, Zacharias, vantung mite, tuucingte, Simeon, Anna – a vekpi-un naungek Zeisu a muh uh ciangin Pasian phat uh a Pasian na bia tek uh hi.\nMatthew 2:2 ah mipilte in “Nisuahna ah ama’ aksi ka mu khin zo uh a, Amah a bia dingin kong pai uh hi” ci ngiat uh hi.\nJohn Francis Wade in lamal-a a phuah mahbangin hih Lungdambawl hun peuhmah Pasian biakna-in zang ding hi hang. Hong itna leh hong lainatnate ngaihsun-in, hong hehpihna leh hong khuatuahnate hangin Pasian phat ding hi hang.\nVa bia ni, hong pai ta un,\nVa bia ni, hong pai ta un;\nTopa Pasian aw, mawhnei mite nong it veve manin ka nuam uh hi. Mawhnei ka hih laitak mah-un na Tapa ka Honpa uh Zeisu Khazih hong sawlin nong hotkhiat manin ka nuam uh hi. Khang khat khit khang khat, mite in nang hong phat uh a hong bia uh hi. Nangmah kote hong bawl Pa leh hong tan Pa na hih man ahi hi. Tuni-in zong hong suak naungek ka Honpa uh Zeisu hangin lungdam ko-in kong bia uh hi. Naungeka hong suak, mihinga hong piang a tawngtung Pasian Zeisu aw, Nangmah kong pia uh hi.\nNangmah, a nungta Pasian hong thei nai lo mite in hong theih nadingin na vangliatna tawh na hong sem lai in. Ko na tanote hong zang lai in. Topa Zeisu’ min tawh thu ngen-in kong bia uh hi, a nungta tawntung Topa Pasian aw. Amen! Rev. Zam Khat Kham\nPrevious: A khangto ding mite\nNext: Takkheh Zomi (Part 2) ~ David Tuang


url: =Laimal zatzia - Min suanzia\nThuman gente kimudah thei a, zuauthu hiphial taleh hong phatphat, hong lungkimsak pawlkhat pen pil sazaw thei hihang. Thuman gen tinten aom mah bangin, zuauthu dik agengen zongh tampi ki-om veve hi.\nLinguistics view point panin, laigelhzia sit tinten hilehang, thu khatpeuh isuah takciangin, net sungkhawng diakdiak ah min mai-a kizangh ihihna honglak pawlkhat pen amun leh ahun zui-in, gelh theih ding kisam hi.\nPa C. Thang Za Tuan\nHih atunga tengbang pen amau hihna Rev. or Dr. or Prof. cihte amau zatzia ka et cianteh ahun leh amun zui in zangthei kasa a, khangthak te inzong etteh pah dingin hoih kasa hi.\nPa Tuan pen ama' hihna taktak enlehang, Kawlgam ah, Deputy General Director (Ministry of Education) dinmun hi-in, Kumpi te-in, Prof. dinmun leh Dr. (Ph.D) ana piak ngiat uh ahihi. Ahi zongin, i Zomi sungah Net sung khawngah thu hong suah khiat tak ciangin, Pa C. Thang Za Tuan ci ngimngiam in, linguistics view poit panin, laimal zatdan asiam mahmah hizaw hi.\nHehpihna le pahtawina tawh akikhol hisamlo in, USA gamngiat panin, ama' nasep lawhcinna hangin, Doctorate lukhu nelkai ava ngah ngiat khat ahihi. Ama nasep pen Zomi sungah Private Sang thupi pen hi-in, Faith Baptist Theological Seminary ah Founder & Principal dinmun hi-a, Rev. leh Dr. kician zongh angah khat himah leh, Zomi sungah min zatsiam khat ahihna pen ama' lai gelhzia tungtawn in kilangh khia a, linguistics view point panin min zatdan siam khat ahihna kimu khia hi.\nRev. Dr. Prof. Pastor. Evan. cihte pen amun leh ahun zui-a zatsiamna pen Literature leh Linguistics zatsiamna taktak hi, ci-in, i ciamteh hi.


url: =Satan a kii tawh ong pai lo :: ZOMI DAILY\nposted on 29 January 2016 at 10:36 pm Lomkholna: Biakna, News, SuanghDal\nLeitung ih cih pen dawi hon lomtang lak mah ah Jesuh Khrih dikna puanpak silha upna tawh ih nuntak tinten ding hi zaw hi. Tua nuntak siangthona in a kisam lote na hawlkhia khia ding hizaw hi. Eimau hanciamna tawh damna kipia, dawihawlkhiat sak cihdaante tawh pianthakna maan taktak a piang thei ding hi lo hi. Thu ih nget zawhna, ih ki-ap zawhnate pen Pasian in eimau mahmah hong zat theih nadingin a manpha hi beka, pianthakna pen a za nai lote tungah a zak ding un va gen a kul ahi hi (Rom. 10: 17). A kigen a up uh a kul ahi hi. Pianthakna pen tulai a kigen mun siangtho, khanlawhna camp cih banga mun khat khawng pana hong phul khia hi lo hi. Pianthak ding pen mun tuamtuam a om mimal khatciat’ mawhpuak hi. Dawite’ thahat vangliatna hanga mihingte a kisiacip kisa-a, a taktakin ci lehang ih mimal ciat’ mawhna le khialhna pen a bulpi hi tawntung zaw hi.\nPawlkhatte in pianthakna pen amau’ khut bet, lam le dian cih bangin amau’ zia le tong sung bekah tawhkalh cip uh hi. Amau’ daante ih san ih zuih leh bek a kha mi, a piangthak mi-in mu bek uh a, pianthakna pen a mau’ bawltawm paiziate (movement) tawh en uh hi. Tua mah bangin kipawlna khat, pawlpi khat peuh ii huzapna tawh a piangthakte pen tua pawlpi tua kipawlna ading bekin a kipia hi a, Khrih ading in a kipia hi nai lo thei hi. Tuhun ciangin Satan in Pawlpite a suksiat zawh nadingin bum tawi aitawi (wictcraft) te a mimalin behlapna tawh nasem nawn lo hi. Satan a kii tawh ong pai nawn lo hi.\nTua sangsik in kitukalhsakna (confusion) lam zangzaw hi. Up khialhna a piangsak kammal le nahoih sep minpua thu le late Pawlpi upna le thuzuihna doctrine sungah guang sukin kitukalh sak hi. A kigenna ah lah nahoihsep ahi hi. Phel khai khat sungah gu mal khat a kikhiat bangin lungdamna thu taktak a ki-upkhialh nadingin lungdamna minpua lungdamna thudang khat tawh ong supawi niloh ahi hi.\nSatan le a pawlte in a neih lai uh vangliatna khempeuh zangin Pawlpi khem den hi. Satan thanem penpenna zong mihingte’ gitlohna le thumaan lohna tawh kimu-in kibulh kha peuh leh thahat pah lel hi. Tua thahatna in Pawlpi’ upna maan taktak susia nuam tawntung hi. Upna maan suksiat nadingin a kii tawh pai leh susia zo lo a, thuhilhkhial sya kamcidamte, ciamnuih gen siamte, kamsang zuautheite le mite’ zaknop ding thu a gen syate zang leh nuam takin susia zo peen hi.\nThuhilhkhial syate, LST thu taktak a hilh khia zo khol lo mite zatna tawh kitukalhna, upkhialhna le pomkhialhna a pian sak zawh ding hanciam zaw ta hi. Pawlpi tampitakte inlah hih banga thuhilhkhialhna le upkhialhna a pian khak ding pen na olmawh hiau lo lailai uh ahih manin Christian innkuante sungah lungdamna thudang tahum gospel le a kizoppih a pawlpawlte in bulkiptakin panmun hong ngah semsem ding uh pen kidop huai mahmah ta ding hi.\nPrevious: Malaysia gamsung ah March khadong ni satpi in salaiding\nNext: Yangon khuasung ah BRT Bus Company thak kipanding


url: =Colombia kumpi leh FARC ten kilemna taktak neita :: ZOMI DAILY\nposted on 27 August 2016 at 11:23 pm Lomkholna: News, Thangkhanlian, World\nAug. 26, 2016: Colombia government leh Revolutionary Armed Forces of Colombia (FARC) guamnuaimi ten Pithai (Tuesday) in “final peace deal” kici kilemna taktak nei thei ta uh hi. Colombia kumpi leh FARC in tam veipi kilemna dingin kikup khawmna (negotiations) na nei uh a, a nunung pen ding kilemna ding kihup khawmna November 2012 in na nei uh a, June 23 in kikaptuah khawlna dingin thukimna (ceasefire deal) Havana khuapi ah suai kaihna na nei uh hi. “Havana ceasefire deal” ah FARC ten ni 180 sungin a thaute uh koih khiat dingin thukimna nei uh hi.\nEl Heraldo newspaper in hih a tawpna dingin kilemna suai kaihna pen Pithai (Tuesday) in na nei uh a, Nilai ni 19:00 local time (23:00 GMT) ciangin kilemna taktak kinei thei ta hi cih Colombian President Juan Manuel Santos in pulak khia ding hi ci hi.\nTua khit ciangin President Santos in kilemna taktak FARC tawh kinei ta hi cih suai kaihna lai laite Columbian Congress ah pia ding a, Congress in thukimna vote khiatna (referendum) neih ni ding pulak ding hi.\nFARC pen leitung adingin Marxist thu sanzia thu bul let-a kumpi langdote (insurgencies) lakah a khangham pen pawl hi a, 1964 in kiphuankhia hi. FARC ten Columbia kumpi laih ding leh a kilaih gawp kumpi/ki-ukna, sum bawlna, gam vai khempeuh laih-a a thak ki-ukna/kumpi (revolutionary regime) bawl khiat ding hanciam uh hi.\nPrevious: Italy ziinling hangin mi 278 si ta: Updates\nNext: Siampi leh Tuucing (Priest and Pastor) ~ Tual Khan Suan


url: =Jerusalem vai hangin UN General Assembly in Emergency Meeting sam :: ZOMI DAILY\nposted on 22 December 2017 at 4:34 pm Lomkholna: News, World\nUSA President Trump in Jerusalem pen Israel te khuapi Capital hi cih a pulak manin UN Security Council leh UN General Assembly in Emergency Meeting sam hi.\nLeitung bup ah gam khempeuh in a gam sungah Capital a ut na mun peuh ah nei thei a, ahizong in tuni dong Israel in Jerusalem a khuapi/capital a ceptehna leh UN in zong a theihpihna ngah nai lo hi. Kum tul thum 3000 val paisa in Kumpi David in Jerusalem pen Israel khuapi ding in na phuan khin in Temple zong na lam khin zo hi (Solomon, atapa in lam hi). Ahizong in Israel ten Pasian langpan in pasian dangte a biak ciang un Vanglian Pasian heh in akim a kiang a nam neu te tha hat sak in sal ding in Jews mi te mansak zel hi. Saltang in kum tampi om uh a, kumpi tuam tuam khut nuai ah sal tang uh hi.\nAhizong in mun tuam tuam pan in ciah kik in 1948 kum in Israel in Suahtakna Independence na ngah hi. Akim a kiang a Muslim gam te in Israel pen suksiat sawm (annihilated) in beisak sawm in do uh a, 1967 June 5 pan a 10 kikal sung in tua lai a Muslim gam hat mah mah ahi Egypt, Jordan leh Syria leh Arab gam ki pawlkhawm ten do uh a, ahizong in Israel in ni 6 sung in tua gam thupi galkap tampi a nei a hat mah mah gam Arab Muslim gamte vat gawp in zo in gam lian pi la uh hi. Israel ten tua a kipan gam kician tak US state neu pen pen te lak a khat New Jersey cia khong bek nei phing uh hi.\nTua bang a gam a lak na uh a Muslim te tuni ciang in lungkim lo in, ‘Israel ten ka gam uh ong sut uh, ong lak sak uh, (occupy) uh’ ci in Palestine Arab te in UN ah khia den uh hi. UN in zawh thawh thu tawh a sawlna hang in West Bank, Bethlehem, Nazareth, Gaza cihte leitang golpi Israel in zong thumanna tawh Palestinian te khutsung ah pia kik uh hi. Palestinians te lungkim thei tuanlo in suicide bomb leh Hamas te Rocket tawh nisim phial in Gaza pan in do phei den hiamgam takin vat zel uh hi. Israel ten bel thuk nuam lo in, kidal ki defense bek uh hi. Ahih hang, leitung bup in Israel te mawhsak (condemned) ve ve mawk uh hi.\nHih zong na lamdang pi khat hi. Palestinians te lungkim tuan lo in Jerusalem zong ko mau neihsa hi ci in lak sawm sawm lai uh hi, tuni dong in. Israel ten bel, sawtpi, tang a tuan a kipan in thu a nget ciang un, “Jerusalem khuapi aw, nang kong mangngilh taak leh ka taklam khut buisum ta hen! Nang kong phawk kei a, kei’ lungdamna a lian pen sangin Jerusalem a sangzaw-in kong koih kei taak leh ka dang tawngah ka leii toncip ta hen!” Late 137:5-6 ah ci in tuni dong in thu na ngen lai lai uh hi. Jerusalem pen eternal capital city of Israel, kumtawn a ka pu ka pa te uh khuapi ahi, kumpi David in a sat sa ahi’ ci in Jews ten kuamah piak sawm dek lo uh hi. Hih pen Arab gamte leh UN in Jerusalem pen Israel te a hilo hi a cih cih uh pen cik mah ciang in lawhcing ngeilo ding uh a, Israel ten lah pia khia ngei lo ding uh ahih manin Leitung galpi 3na gim nam nam mawk ta hi.\nLaisiangtho sung a Jerusalem vai akigenna pen a tung tung hi ta mawk hi. President Trump in ‘Israel te khuapi pen Jerusalem hi a, US Embassy zong Jerusalem ah Tel Aviv pan in kituah ding hi’ cih ong pulak na hang in zan zek Dec 18, 2017 in UN Security Council gam 14 te thukimlo in mawhpaih ding in Emergency Meeting sam uh a, mawhpaihna resolution pen USA in a veto power tawh nial zo hi.\nVideo: 128 UN member states call for USA to withdraw Jerusalem move\nAhizong in tuni Dec 21, 2017 in General Assembly Emergency in sam uh a, tua lai ah gam 128 in “USA in Jerusalem pen Israel te khuapi ahihman in Embassy zong tuah ding” cih thu mawhpaih na pen thukim in vote a, gam 8 in USA gum in vote khia hi. Gam 35 in bel mawhpaihna na vote pia lo, gupna lah vote pia lo in hici om, neutral uh hi.\nUS Ambassador to UN ahi Nikki Haley in, “Gam 128 te mawhpaihna vote hang in Israel te khuapi Jerusalem hi a, ka embassy uh ka suan ding uh ong kham zo tuan lo ding hi, na mee khiat uh lamdang lo hi, ahizong in mawhpaihna vote a khia gamte ong kiciamteh ding a, huhna ong ki pia nawn lo ding hi, USA pen piakkhiatna a tam pen pen pia ding in nong ngen den uh a, themkhat zong zahtakna ong nei lo na hih uh leh ko zong kong huhna uh ka en kik ding uh a, a mannei zaw (productive) ding mun ah ka huhna sum uh ka na zang zaw ding uh hi” ci hi. Zanni in President Trump in zong ‘Jerusalem vai a ong vote lo gamte sum pia nawn lo ding, sum kikhol hi zaw ding in, hoih zaw phet ve’ cih san hiau mawk hi.\nLaisiangtho in zong hih Jerusalem pen nak gen mah mah hi. Jerusalem pen OT Laisiangtho sung ah zong 660 vei pen Jerusalem pen Israel te ahih lam na gen hi. Kamsang Ezekiel , Zachariah, Daniel ten zong na gen a, Mangmuhna sung ah zong Jerusalem pen Leitung bei kuan a mipi khempeuh in Jerusalem mitsuan in Jerusalem kituh ding vai tamvei pi na gen khinzo hi. Daniel 11:40 ah “”A bei ding hun ciangin Leitaw-lam kumpipa in kisim dingin thu zasak dinga, Leilu-lam kumpipa a sakol galkapte, sakolleng le gal tembaw tampi tawh a kuankhia ding hi. Gam tampi sim dinga tuikhang bangin a nawtmai ding hi” (ZIV) ci in na gen hi.\nLeitung bup in Israel leh USA bang ong do ek thei maw!!! Tulai thupiang te I ngaihsut ciang in Laisiangtho gen a tung tung ta hi a, Political, Historical, Prophetical leh Biblical fulfillment a tangtun na na hi mawk hi. Hizah a Jerusalem Leitung bup in haipih lunghimawh pih a UN Emergency General Meeting bang ong sap zezen pen lamdang lua hi. Pasian deihna ahi hi. Ezekiel 5:5 ah “Hih in Thupipen TOPA thugen ahi hi: Hih Jerusalem ahi hi, minamte laizangah ka omsak a, a kimkotah gamdangte a om uh hi” na ci mawk hi.\nMore: Jerusalem vai hangin Kuala Lumpur aom US Embassy maiah lungphona kinei\nMi khempeuh laizang tak a a koih pen Pasian hi mawk hi. Leitungbup in Israel te mawhpaih in Israel te a hu den ahi USA zong tun mawhsak mah mah uh hi. Pasian deihna om hi mawk hi. Gam hizah a neu, gam keu gam dai pen pen hizahta a aki lunghihmawh pen Pasian thu laigil om hi. Late 122:6 ah “Jerusalem lungmuan nadingin thu ngen unla: Nang hong itte galmuang uh hen” (ZIV) na ci mawk hi. Thungetna ah phok mah mah ding hi mawk hi. Jerusalem Israel leh USA Trump Administration te a ding in nisim thungetna ah phawk den ni.! Muana Khuptong\nPrevious: Johor datsisai kithahna vaitawh akisawhkha mi 13 kimankhin\nNext: Jerusalem vai siangnai lopi, Israel khuapi hithei loding\nUS Kitelpi & Stimulus bill Latest Update: January 03, 2021


url: =Na Nung Sang Ah :: ZOMI DAILY\nNa Nung Sang Ah\nposted on 22 August 2015 at 2:11 pm Lomkholna: Article, Thawntuang\nIh sih zawhteh ih nung sang a ki neih nawnlo dingin ih ngaihsun hi. Na dam lai-in na tapa, a tupa, na minam ading thumanpha ngo manpha na nusiat zawhleh na sih hangin na nung sang hing kil kel hi. Khangkhat kheng manlo in na tu pa ten na min hong manggilhta in, na minam pihten phawk in hong neih nawnlo uh hi. A hangin na damlai-in na tate ading, a tute ading, na minam ading amanpha thute ngaihsunlo in nang ading takpi zong na muban kei hi.\nNa tapa te, na tupa te, na minam pihte it ing, vei ing na cih takpi aleh na damlai-in thusaupi ngaihsun in na gamtat kul hi. Bang cih gamtat ding-\nLaibu lei tangtang in, Bawl zawh sawm in:\nZolai sim hatlo, Zolai sim thei keng, Lai sim hat keng ci dihdih ken. Na tate a pil ding, thu a thei dinguh na deih taktak leh nang mahmah lai na simzo kei phail zongin na tapa ading, na tupa ading Laibu lei tangtang in. Tua-in thu saupi muhna hi. Na tate na tute apil ding, thu akan ding na deihleh Zolai Laibu ki bawlte lei hamtang in.\nKa tate ka tuten Buhsih leh Meh khen thei peuhleh phamawh kei na cihleh Zolai Bu te lei sese kullo hi. Thu saupi ngaihsut kullo anne ihmu tho hilel hi. Tua bang mite Zomite thupil ah, ” Lung nuntak”, ni ci hi. Lung cihpen gan hing min hi a, nungta maimai lel cihna zong ahihi.\nMipil ten a theina uh laitawh ciamteh uhhi. Zolai ih neih manin ThangHo leh LianDo, Penglam tangthu, Cing Khup leh Ngambawm cih a ki panin ih tangthute a khang a khangin ki theitoto hi. Zolai thei masasa in minam pihte ading thumanpha, ngeina, tangthu, thucin cihte a Bu in tampi bawlzo leng minam itna, veina, khualna na hi gige hi.\nLaibu Zolus, Leivui panin, Hauhna leh Khangsauna thusim, Ka Lai Kung Pan In, Na Pasal Theisak ken, Laitai, Tangko cihte a ki pan Laibu tuamtuam ka pa Nang Za Kam ( Kamngaih ) in na lei tangtang a, ka nop tuampih mahmah hi. Kapa in a sim khitteh Laibu koihna ah koih a, ken tuateng ka bansim theizel hi. Laibu cih pen a maimang theilo ding thucin taktak ahih manin Zomi Siamsin a zo khinsa ten Bu khat ciat hong bawl henla, a bawl khialo ten neihding leiding hanciam tangtang leng tate tute minam pihte khualna ban-ah thu muhna ahihi. Na nung sang ahing kilkel ding na hi gige hi.\nNa sepna ah: hanciam in, cihtak in, thuman in, zuau ken\nMinam ading na hoih asem abawl mi khat aminam pihten cik mah in manggilh lo aa, laitheih mikhat leh thumu mikhat in ciamteh vilvel hi. Lawhcinna pen thutuam hi. Minam ading sepna pen ahi ding mah abat hangin a thubaih ding hi peuh mah lo hi.\nMakai te a zuautat, a citaklo, a thumanlo dingin ki ngaihsutlo na pi a zuau mi, a thumanlo mi, a citaklo mi na om thei veve hi. Tua bang gam tatna pen a nung sangah ki thei kik veve hi. Gamtatna khempeuh in nungsang neih hi. Nungsang aneihlam i tel ding thupi hi. Kum sawtpi ki damlo ahih manin mikhat ading, na mipihte ading na hoih sep ding hanciam huai hi. Ih damlai-in awlmawh neih sese lo in makai pan mun na ngah phial zongin a nung sang ding thute a limcii hiam? cih ki sit huai hi.\nPasian ading, minam ading na hoih a sem mikhat in thaman ngah bek hilo a nung sang thute namtui ahih manin a tu ata a minam pihten nop tuam pih in, phawk tawntung hi. Mi nop tuampih ding na asep a gel thei peuh mahin hanciam huai mahmah hi.\nNa maban ding na geel siamna pen na nungsang ading thuhoih ageel na hihi. A thuman a hoih tawh Zomite ki lawm hi. Pasian in Zomi Nam in hong bawl manin ka nuam mahmah hi. Ih nungsang na nungsang ding ngaihsut huai hi.\nPrevious: 6 Virtues and 24 Character Strengths ~ Hau Za Cin\nNext: Ka up Pa kathei hi\nLailui khua ah ZCD MP te gualzawhna pawi kibawl\nCovid-19 ah Volunteer te pahtawina lai piakna kinei


url: =Jonah 1 | Siantongluan\nTopa in Amittai tapa Jonah tungah,\n"Kithawi in la, a lian mahmah Nineveh khuapi-ah va pai-in thu va hilh in; bang hang hiam cih leh amau gitlohna thu ka za khinzo hi," a ci hi.\nAhih hangin Topa kiang pan Jonah taikhia-in Tarshish khua lamah a taisim dingin a kithawi zawsop hi. Joppa khua-ah paisuk a, Tarshish khua a zuan ding teembaw khat a mu hi. A sap man ding pia-in a tungah kah a, Topa kiang pan a taikhia dingin teembaw hawlte tawh Tarshish khua-ah a pai hi.\nAhih hangin Topa in tuipi tungah huih nakpi-in nungsak a, huihpi hatlua ahih manin teembaw a kisia dekdek hi.\nTua ciangin teembaw hawlte lau uh a, a pasian ciat uh kiangah a kiko ciat uh hi. Teembaw a zantuamna dingin a sunga vante tuipi sungah a paai uh hi. Tua bang hinapi-in teembaw sungtawng lamah Jonah na lutsukin a na ihmu hithiat hi.\nTeembaw ukpa in amah a muh ciangin, "Ihmupa aw, bang na cihna ahi hiam? Tho in la na pasian kiangah thu ngen in. I sihlohna dingin amah in eite hong ngaihsun khathei ding hi," a ci hi.\nTua khit ciangin teembaw hawlte in, "Hong pai dih un. Kua hangin hih bang gimna ei tungah hong tung ahi hiam, cih i theihna dingin ai san dih ni," ci-in khatlekhat a kikum uh hi. Ai a san uh leh Jonah tung a tu hi.\nTua ciangin amaute in, "Bang hangin hih gimna ei tungah hong tung ahi hiam, hong gen in. Na nasep bang ahi hiam? Koi lai pana hong pai na hi hiam? Na gam bang ahi hiam? Kua minam na hi hiam?" ci-in a dong uh hi.\nAmah in, "Kei pen Hebru mi ka hi hi; tuipi leh leitang a bawl, vantungte Pasian ahi Topa ka bia hi," a ci hi.\nTua ciangin tua mite lau mahmah uh a, "Bang hangin hih bangin gamta mawk na hi hiam?" a ci uh hi. Bang hang hiam cih leh Topa kiang pan amah a taikhiasim ahihlam a gen khitsa ahih manin a thei khinzo uh hi.\nTua ciangin amaute in, "Ei-a dingin tuipi a hong daihtheihna dingin nang bang kong cih ding uh hiam?" ci-in a dong uh hi. Bang hang hiam cih leh huihpi lauhuai semsem hi.\nAmah in, "Hong domto un la, tuipi sungah hong khia un; tua hi leh no-a dingin tuipi a hong daai ding hi; bang hang hiam cih leh hih huihpi na thuakna uh keima hang ahi hi, cih ka thei hi," ci-in a dawngkik hi.\nTua bang a cih hangin amaute in teembaw a khawlsak dingin hahkatin lei lamah a hot teeiteei uh hi. Ahih hangin a hihzo kei uh hi; bang hang hiam cih leh huihpi a hat semsem hi.\nTua ahih ciangin Topa kiangah amaute kiko-in, "Topa aw, hih mipa ka sihsak manun kote hong sisak kei in la, mi that hi, ci-in hong ngawh kei ta in, ci-in kong thum uh hi; bang hang hiam cih leh Topa aw, nangmah in pha na sak banga na bawl ahi hi," ci-in thu a ngen uh hi.\nTua ciangin Jonah domto-in tuipi sungah a khiat uh leh tuipi a daai pah hi.\nTua ciangin tua mite in Topa kihta mahmah uh a, Topa tungah biakna pia-in thuciamna a bawl uh hi.\nAhih hangin Jonah a nawmvalh dingin Topa in ngapi khat a geelkholhsa hi a, tua ngapi gilsungah Jonah sun thum leh zan thum sung a om hi.


url: =19 January 2019 Khuamial Sung Pan Suakta ~ MUC\n19 January 2019 Khuamial Sung Pan Suakta\nAdmin 7:55:00 PM Articles, MISSION NEWS\nKhuamial Sung Pan Suakta\nAtija Jamal Caminete, Kum 57\nAtija in kum 8 a phakin Nampula khua pan piteek khat tung panin Seventh-day Adventist cih min za hi. Nampula khua in Mozambique gam a om khua khat hi. Hih khua-ah 80 % in Muslim biakna zui uh hi.\nAtija in Adventist biakinn gei khat va nawk kha-in, pawlpi upa khat in anne dingin sam hi. An a nek khit ciangin thungai dingin upa pa in zawn hi. Tua thugenna-ah Atija zong va kikhawm hi. Tua genpa in Matthew 24 sunga Jesuh hong pai kik ciangin misite tho kik ding hi, cih thu gen hi. Tua thu hangin Atija omkhong thei lo hi. Tua ma kha 4 lai-in Atija in a u numei kha kum 4 a pha khatin nusia hi. A zak thute hangin a u nu mu kik ding cih a ngaihsut khak ciangin Jesuh hong ding kaal ngaklah mahmah hi.\nTua zawh kum 7 khitteh Atija zong kum 15 hong cingin, tangval khat tawh hong kiteeng uh hi. A pasal pen Sunday innkuan sung pan khangkhia hi-in, ahi zongin Adventist biakinn ah kikhawm den hi.\nNi khat a pasal in Adventist biakinn ah kikhawm dingin pulaak hi. Ama’n zong va zui hi. Sabbath School hun sung hi-in, naupang kum 6 gual ding khat in “Min hong sap laitak kei zong ka om ding hi,” cih la a sak hong za hi. Tua la in Atija lungsim sukha mahmah hi. Tua a kipan Adventist biakinnah kikhawm ding khensat hi.\nKhanglam Mozambique munte-ah thukhensatna khat peuh a neih ding uhteh nu le pa, uham –te tawh kikum phot lo-in bang mah sem lo uh hi. Atija in a neulai-a a kem a nuno kiangah a pasal tawh va hawh dingin Carmen ah va zin uh hi. A nuno in dawi tawh kikopin na tuamtuam bawl thei hi.\nAtija in a nu-no Adventist thu kuppih hi. Tua bang ciangin a nu-no in na nu kiangah va gen in, ci-in za nuam lo hi. Atija in a nu kiang a gen ciangin, kei na nu hi keng,na pa no kiangah va gen in, ci-in za nuam tuan lo hi. A nu-no in Atija kiangah na kituiphumleh hong hawh nawn ken, ci-in pulaak hi. Ahi zongin Atija in a pasal tawh kituiphum veve uh hi. A kituiphum ni-un a innkuanpihte uh khat zong pai lo hi.\nAtija in ta pasal khat hong nei hi. A tapa Dionisio cina-in gim mahmah hi. Atija in a nu-no kiang hi taleh siavuante kiang paipih nuam lo hi. Nitak khat a pano Candido in teipi khat tawh Atija innah hong pai hi. “ Hih naupang sih ding ka deih hi; a gawl panin sunlet ding hi, ci-in a pano ci-in genkhia hi. Ni 2 bang sawt khin, a tapa noptuam tuan lo hi; an zong ne lo hi. A nupa-un kapkawmin thungen uh hi. A ni 3 ciangin zato-ah paipih uh a, siavuante in hong dam ding hi, ci-in ciahsak uh hi. A pano zong a teipi tawh a inn ah ciah kik hi.\nAtija le a pasal in dawi-te nasepna zo zo hi hang, ci-in hong pulaak uh hi. A ta uh nungta dingin lamen lo uh hi taleh Pasian’ kepna hangin hong dam kik hi. Tua bangin naupang hong dam kik, Atija’ sanggamnu khat in a zak ciangin lamdangsa-in Adventist hong suak hi. Kum khat khit ciangin a sanggampa khat zong Adventist hong suak hi. Tua khitteh a nu zong kituiphum hi. A nu-no Carmen zong kituiphum hi. Pastor in Carmen tui sungah 3 vei phum hi. Tui sung pan a lu hong phottoh ciangin Carmen kam sung pan pastor in kammal kitel lo aw ging khat za hi. Pastor in khat vei phum kik ding ngaihsun hi. A 2 vei-na tui sungah phumsuk a, tui sung pan a lu hong phottoh ciangin a masa-a bangin aw kitel lo awging khat Carmen kamsung pan hong ging khia leuleu hi. A 3 vei-na tui sungah a kiphum khit ciangin dawi in Carmen sung pan pusuak khia thei pan hi.\nTu-in Carmen in deaconess sem hi. A pano in Atija a kituiphum peuhmahleh a innah hawh nawn lo ding, ci-in a khensat hangin, a zi kituiphum khitteh a nupa-un Atija-te inn ah va hawh uh hi. Atija’ pano Candido zong kituiphum ding khensat a, a kituiphum khit kum 1 khatteh si hi.\nAtija-te’ innkuan in a vekun Adventist sungah kituiphum khin ahih manun Atija lungkim mahmah hi. Hun khat lai-in Adventist a suah ding a langpan khempeuh tu-in a vekun Adventist sungah kituiphum khin uh hi.\nTu-in Atija in kum 57 cingkhin hi. A pasal Lazaro in Lai Siangtho sangkah a zawh khit ciangin pastor sem hi.\nTu quarter Sabbath School sumpi in Nampula khua-a om HIV/AIDS natna tawh kinusia tagah kepna-ah kipuak ding hi.


url: =Mihing Bangza Suak , Bangza Thi ~ Thu Tatuam (Siyin News)\nMihing Bangza Suak , Bangza Thi\nMonday, November 13, 2017 Knowledge 3 comments\nMihing 1,000 ciang 19 suak in athi sia 8 pha\nKumh khat ciang asuak mihing million 131 pha in athi sia 55.3 million pha ci hi.\nNikhat sung babek mihing asuak sia 360,000 pha in athi sia 151,600 pha cihi.\nNai khat aphak sim mihing 15,000 suak in, athi sia 6,316 pha hi.\nMinit khat sung asuak 250 le, athi sia 105 pha hi.\nSetkat khat sung mihing thi 2 om asuak sia 4 vo om ci hi.\nSrc: World Health Organization\nibu winda November 13, 2017 at 10:22 AM\nIbu wati November 16, 2017 at 4:13 AM


url: =Gmail nazakleh nasinding Gadgets 10 :: ZOMI DAILY\nposted on 5 June 2011 at 2:15 pm UTC+9:30 Lomkholna: Article, Google, Sawltak, Tech\nZomiDaily :: Email hongdingin Gmail Homepage ah ihlut ciangin anuailam veilamkiu ah “Latest News from Gmail” cihkhat omtheizel a, tuanuai ah Gmail ii Feature thakleh Gmail tawh kisai thuthak tuamtuam suaksakzel uhhi. Tunizong ZomiDaily Gmail check dingin kalutsawm leh tuanuai ah “10 Gmail gadgets to try” cihkhat na om a, keizong lungluttak in kahongpah saisai hi.\nBangthuhiam cihleh “Add any gadget by URL” cihthu nahi a, hih pen nidangpek inzong Gmail ii Labs nuaiah ihmuhzelding khat ahihi. Ahih hangin kilimzat lualo hidinghiam Gmail te’n ong tangko khiakik uhhi. Tuabanah nidanglai a “Add any gadget by URL” tawh azatdan tawmcikkhat kilamdang leh kilawm hi. Adiakdiak in hih “Add any gadget by URL” pen Enable nahihkhit ciangin na Gmail ii Setting nuai ah “Gadgets” cihkhat amathu in ongkilangh namuding hi.\nGmail te’n nasinding in ongdeihsak uh ahi “10 Gmail gadgets to try” acihteng uhpen anuai ateng ahihi.\nHih atung ate nasin, nazat nopleh na Gmail sungah guanziauding hi a, hih anuai adanin nasin lecin baihmahmah hi.\n1) Amasa penin na Gmail ii Setting ah napai masa inla, Labs namek in.\n2) Labs nuai ah “Add any gadget by URL” cih nazong in, Enable nacih khitteh Save Changes namek leuleu in.\n3) Na Gmail amathu in Reload ongbawlkhit teh, Setting ah khatvei napaikik leuleu in.\n4) Denin aomnailo ahi Gadgets cih Setting nuai ah namuding a, tua namek in.\n5) Laigelh nading Box khat namuding a, tuasungah atung a Gadget te ii .xml address te guanziauziau ding ahihi.\n6) Gtn: Box sungah hih http://www.google.com/ig/modules/sticky.xml naguang lecin na Gmail ii veilam anuailam ah Note ciaptehna ongsuak namuding hi.\nAtung a Gadget 10 tenglakah adiakdiak in Note leh bit.ly URL shortener tegelbang ZomiDaily in zatnop kisa mahmah hi. Hih atung a 10 banah adang nadeihbeh lehzong hih http://www.google.com/ig/ ah nahawh lecin Gadget tampitak namuhbeh dinghi. Tua Gadget URL guantheihdingte lakah pawlkhatzong Labs sungpanin akizangthei dingin akikoihkhin omhi. Theihding khatah Gmail ii Gadgets ahizongin Labs sung ate ahizongin tampi nazatleh na Gmail Loading pen nazat Gadget tawh kizui-in kaizawdiak khatheiding hi. Tua ahih manin nazat taktakloh Gadgets leh Labs lobuang Enable hihding hoihkhinlo hi. Zomi Daily\nPrevious: Do Khan Khup, Th.D (Summa cum laude)\nNext: Interview with Tangnuam Village PDS Agent


url: =Jesu Topa tawh ~ Rev. Fr. Damian Dal :: ZOMI DAILY\nposted on 20 December 2014 at 3:07 pm Lomkholna: Article, Biakna, DamianDal\nJesu Topa tawh\nJesu Christ a umlo, asangthei lo mite in “Hi mi pa Pasian kiangpan hongpai hilo ding hi. Banghanghiam cih leh amah in Sabbath ni in nasem a, Sabbath ni tanglo hi,” (Jn 9: 16) ci uhhi. Banghangin tuaci bangin gen uhhiam ihcih ciangin Jesu in Sabbath ni in cina damsak in, Sabbath ni in nasem ahih hang ahihi. Jesu Topa in Sabbath ni in, leivui pan buan bawl in, mittaw pa mit ah zutsak a, damna apiak na hangin hici bangin agen ahi uhhi (Jn 9: 14-16).\nJesu pen honpa leh gumpa a, asangthei lo te in amawhsak mahbang un, tuhun mipawlkhat te in Sabbath ni atanglo mite mawhsak in, Pasian tawh akizom lo, Pasian thu umlo zahdong in genthei uhhi. Alamdang hilo in, Jesu Topa a umlo te ii pianzia ngeina anuntak pih ahi uhhi. Topa Jesu mahmah zong Sabbath ni tanglo pa, migi nalo pa, Pasian thu umlo/zuilo pa ci in na ki ko hi.\nTua banga amawhsak te pen, Topa Jesu in akineihkhem mite (hypocrites) ci in, na tai hi (Jn 9: 15). Tua bangin atai nahangin, amah amawhsak mite in maizumna thuak hi ci in Laisiangtho sungah naki gelh hi (Jn 9: 17). Ahi zongin, amah a um mite ahihleh lungdam natawh Topa nasepna te pahtawi hi ci in honghilh beh hi (Jn 9: 17).\nBanghang in Sabbath ni in nasem hiam cih thu, Topa Jesu in siangtak leh teltak in agen in ah: “Ka Pa Pasian in tuni tu hun laitak mahmah in zong nasem ahih manin, kei zong asem ka hihi,” (Jn 5: 17) ci in nahilh hi. Sabbath ni atang te in, Sabbath ni pen Pasian tawlngak ni hi ci uhhi. Topa Jesu in ka Pa Pasian in tuni dongin nasem lai hi ci hi. Tua hi leh Sabbath ni in, Pasian tawlnga hi cihthu in bangkhiatna nei ding hiam. Literally interpretation aki ci laimal om bangbang in akhiatna la in, adeihna khiatna in Laisiangtho khiatna tawh kilehbulh thei in, khialhna lampi\nhongtunpihthei ahihna thu hong theisak hi. Topa Jesu in:”Sabbath ni in, mihing te adding a kibawl hi in, mihing te in Sabbath ni ading a kibawl hilo hi,” (Mk 2: 27-28) ci in honghilh hi.\nMihing te in, hun ciaptehna tuamtuam, pawini ciapteh na tuamtuam te ii khutnuai a sila dingin Pasian’ hongbawl ahi kei hi. Ahi zongin, Pasian tawh kizopna ahoihzaw, asiangtho zaw, apicingzaw, a etlawmzaw, athupi zaw cihte en in, lei tungah ni le hun te azang dingin hongbawl ahi zaw hi. Tua thu hangin, mihing in Sabbath ni ading hi lo in, Sabbath ni in mihing ading ahihi, aci ahihi. Hih thu Paul in teltak in honggen na ah: “Tua ahih manin annek tuidawn, biakna pawite, Khadet Pawi, leh Sabbath ni tawh kisai-in kuamah in ngeina zuihding bawl kei un. Hihte pen mailamah a hong piangding nate’ lim hi lel a, ahi zongin tu-in a taktak ahi Christ hong omta hi (Colose 2: 16-18).\nHih thu hangin, Christian te, Jesu hon pa le gumpa a asang, Jesu Topa abia, aphat, apahtawi leh amantawh anungta tawntung dingin, upna tawh anungta te in, Jesu Christ ii ni ahi, sihna zo in hong thawhkikni in, atho kik Topa phat in, bia in, pahtawi in, ama ni asiangtho sak ihihi. Jesu minthang tawhtung ta hen, Amen.\nRev. Fr. Damian Dal\nPrevious: Dahna Pulakna: Nu Niang Sian Muang’ pasal Ko Okkar Aung in hong nusia\nNext: Zomi leh Zogam – 4\nMalaysia zinna thu tomkim leh MTUC (Malaysian Trades Union Congress) tawh kimuhna\nTUNE Insurance leinuamte’n August 30 ni ZAM Hall ah ki leithei\nSiang ah Hong khawl Aw ~ Thawnpu\nHeina Peuh ah – Volume 2 Album thak tangkona\nZomi te vaisah sak mahmah Zu


url: =Zi leh Pasal neinailote ading ~ Tungg Thang :: ZOMI DAILY\nZi leh Pasal neinailote ading ~ Tungg Thang\nposted on 12 January 2016 at 12:06 am Lomkholna: Article, TunggThang\nLai Siangtho Siksan A Etna\nThu Masa: Mite thu a kihilh uh ciangin a nu apa in mailam ah a tate nuntakzia ding ngim kholin thu a kihilh ahi uhhi. Nulepa te in zong mailam ah atate uh bangci leh deih ahiam cih a ngaihsutna hoihpen uh suah khia in thu hilh uhhi. Tua hi a, nulepa in a patauh penpen uh thu in a tate uh’ zi leh pasal ding kua ahi mawk tam? cih ahihi. Nulepa omloh nungah bang ci-in khang a kizom dinghiam cihpen nulepate’ lunghihmawhna khat ahihi.\nLai Siangtho sung en lehang (Piancilna), Abram pen minamte’ pupi dingin Pasian in a omna gam panin na samkhia hi. Minamte pu dingin kong bawl ding aci Pasian ahihi. Tua ahih manin Pasian pen Minam a vei, minam a pan masa ahihna kimuthei hi. Tua hi in Pasian in Zomi nam a hong bawl pen a hipak cih hilo in Pasian in geelna khat anei gige ahih lam i phawk ding thupi hi. Mailam ah Zomite pen Minampi khat suak in Pasian in tawisaang ding ahih manin i ngaihsut tohtoh dinga ka geelna pawl khat zong kihel hi. A diakdiak in teel ding mi nih a neite in saikak theih ding ideihna ahihi. Tel ding a neilo te lah cih theih hikei.\nMinam Pih banghang Tenpih ding?\nPiancilna Lai Siangtho sungah Abraham in a tapa Isaac adingin zi a zon ding ciangin a nasem pa kiangah ka mipihte lakah va zongin ci citciatse hi. Banghang in a mipihte sungah zongsak ahitam? Ngaihsuthuai mahmah hi. Minam khat ii makai dingin Pasian in mi a teel ciangin mi mawkmawk na teello se hi. Minam khat ii suante na teel phadiak hi. Banghang ahi diam?\nMinam khat ii makai dingin na suan na khakte na lunggulh a leh minampih zi leh pasal nei lecin a dan khat hong om ding hi. Minamdang zi leh pasal aneite’ suante pen hoih deuh in pil deuh kici se hi. A maanna ciang om ding hi. Ahih hang a pilzaw a siam zaw phial zongin minam dang tawh a kihelte Pasian in Lutang leh Makai in na tam koihlo hi. Minam khat ii suante pen a pilkei zawk hang Lutang leh Makai in hong omzaw ding hi. Tua pen Pasian ii sepzia, minam a vei zia khat hi in ka um hi.\nMinam khat hihna ah i ngeina leh zia leh tongte kithei khin i hih manin it a kep ding pen genhak nawnlo hi. A ngaihsun thei Zomi numei khat in tuate it in kem cing theipah ding hi. I ngeina, i lai, i thu leh la, leh zia leh tongte i cih pen in mailam ah minam lian a hong suaksak zo ding thu hipan hi.\nMinam Nih ii Suante\nLai Siangtho thak ah a kithei kimpen minam in Samaritante ahihi. Minam nih kihel suanlekhakte ahih manin Judah mite in thu in a seh loh, zong a hopih noploh minamte ahihi. Bang hang a neu muh cih pen i gen theih lianloh hang lungsim picing thu ngaihsun te in a mipihte mah teel hi cih hileh kilawm hi. Jacob leh a tate in zong a tanu pen midangte zi dingin phal hetlo hi. A tawpna ah a tanu a khialhpih midangpa pen that lum liang uhhi. Amau leh amau minam khat a kithupitsak dan uh i gennopna ahihi.\nZomite zong minam tuamdang mahmah khat ahihi. Pilthei in, zong hoih in, hauthei lai uh hi. Pecent in tuat lehang a pillo cihpen tawmkha bek hiding hi. Khanglui lungsim in hong zawh lai mana a pillo tawh a kibang pawlkhat a ombek ahihi. Zomite thanemna khat bel kipawlkhop theihlohna leh kithupisak lohna hi citciatse hi.\nMinamdang Zi Neite Bangci\nA diakdiak in minamdang pasal neite sangin zinei pen nawngkai zaw hi. Banghang hiam cihleh Zomite pen beh leh phung pen pasal tungtawn in a kisim ahih mah bangin, innluah zong pasal upate hipha diak hi. Gentehna in pasal khat in minam dang zi hong nei in kum tampi dam suak leh bwaihuailo hi. Ahi zong in hong si baih leh pen nawngkai mahmah hi. Gtn. Tua pa pen a cithei khat hilai leh a neihsa pen a zi in luak mangin a teekte zong don nawnlo thei hi.\nTua ban ah kumpi nasem hi in luangman kipia ding hileh a nu apa in a tapa’ luangman ngah kha nawnlo in a zi in humcip thei hi. Hih pianzia pen a tamzaw a i genna hi a, a langkhat ah ahoih/dik mahmah midang zi zong om veve hi (tawm mahmah hi.) Midang zi nei te a zi pen a thusiam mahmah kei leh a sanggamte in sungkhat in ngaihsut zawh ding hamsa hi. Thu khat ah, i minam pih zi leh pasal zong minam dangte sangin athupi lozaw zong om veve zel hi. Ka gennop ah imipih bek hoih hi cihna hilo in mailam adingin ka geel kholhna leh muhkholhna hizaw hi.\n“A minam a nawlkhinte Pasian in nawlkhin ding a, a minam a itte Pasian in it in tawisaang ding hi.”\nI minam pen a thupi mahmah khat ahihi. Isaiah Lai Siangtho sungah nang hong kieukhiatna suang mangngilh kei in ci-in kigelh hi. Bangbang i suak zongin hih thu i mangngilh loh dingin Topa in deih hi. Tu hun ciangin ecumenical movement pen nasia mahmah ahih manin hih ei mi bek cih thu tawh tawm hong kileh ngat pian hi. Midangte ngailo ding teenpih loding cilo hihang. I minam ii mailam ding khual khawm tek ni ka cih nopna hizaw hi. Minam, mimal in a tam nailo ihih manin mimal mahmah khangto in tampi phak ding zong thupi mahmah hi.\nA tawpna ah gen lehang, mihing te a geel bek hi in ingaihsutna leh itupna a gen bek ihihi. Ahi zongin Pasian in hong geelsakna khat zong na om zaw thei ding ahih manin ei cih theih lian a om hi kei. Teel khuan a nei laite teel ding aneite ading a igenna bek hi. Mihingte gawm zong kiplo thei a, Pasian ii gawm mah ngah ding a thupi zaw hizel. Mihing’ gawm pen kikhen kik thei a, Pasian’ gawm pen kikhen zolo hi. Tu hun khangno te in minam dangte lunglut pha diakse hi. Tua hi in nulepa in kua tawh hong deihsak tam cih zong a ngaihsut huai veve ahihi. Nulepa zong mailam ah a tute tawh Zopau in a kiho theihloh ding uh patau veve uhhi. I hialna dingin ah, kua kua tawh ikiteeng zongin iminam nawlkhin khalo in nusia khalo ding icih nopna bulpi hipen hi. Topa’n a ngaihsut siam dingin thupha hong pia hen.\nUB Fellow, Silliman University\nPrevious: Niang Khen Lun Vung (Cikha) ii luanghawm Singapore pan Yangon – Cikha ah\nNext: Kua si leh ut na hiam? ~ Zomi Quavadis\nLondon pan Kuala Lumpur alengkhia vanlengkhat ekbuktui omlo ahih manin kilehkik\nZAM Thupuak :: 03 Feb 19 (Zomi Cup kipan tading)


url: =LESSON 2 JAN. 7 – 13 KHA SIANGTHO: A KIMU LO-IN NASEM ~ MUC\nLESSON 2 JAN. 7 – 13 KHA SIANGTHO: A KIMU LO-IN NASEM\nTU KAAL SUNG SIM DING: Ezek. 37: 5, 9; Pian. 1: 2; Job 26: 13; Pai. 31: 1-5; John 16:13; Gal. 5: 16 – 23.\nKAMNGAH: Amah in keima gen ding thute note tungah hong gen ding ahih manin Pasian’ pianzia ka neihna hong kilangsak ding hi (John 16: 14).\nLai Siangtho sungah Pa Tapa a kigen zahin Kha Siangtho thu kigen lo hi. Ahi zongin Kha Siangtho in kipatna le mong nei lo hi. A kipatcil, Pasian in na khempeuh a piansakin zong Kha Siangtho in nasem hi. Pasian kamsangte in Pasian kiang pan a ngah uh thute Kha Siangtho makaihna tawh pulaak uh hi. Mary in Jesuh naungek a paai theihzia zong Kha Siangtho nasep hi. Ahi zongin Lai Siangtho mungtup in Kha Siangtho hi lo hi. Kha Siangtho thu tam i thei kei hi. Ahi zongin Kha Siangtho kihel lo-in bang mah a piang kei hi. Kha Siangtho tungtawnin Pa Pasian, Tapa Jesuh a minthangsak thei i hi hi. Tawntung sihna pan a hong honkhia vangliatna zong Kha Siangtho vangliatna mah ahi hi.\nKha Siangtho in thu-um mite hong huh, hong nungtasak hi. Nuntakna lampi ah hong kha hi. Nate piansakna a kipan tatkhiat nasepnate ah Kha Siangtho kihel lo-in a om kei hi.\nKHA SIANGTHO A KITELHAKNA\nJohn 3: 3 – 8 le Ezek. 37: 5, 9 sim in. Bang hangin Kha Siangtho’ nasep le huih kigenteh hiam?\nKha Siangtho nasepzia kuama telzawh hi lo ahih manin, tua hangin huihnunzia tawh kigenteh hi. Huih in a ut utna ah nungin, koi pan hong nungin, koi lam zuan ding kithei lo hi. Upmawh loh laitak le lamet lohna mun panin huih hong nung zel hi lo hiam? Ahi zongin huihnunna i theithei hi. Tua bang mahin Kha Siangtho in zong ama deihna bangin nasem hi. Kuamah ukna nuai-ah om lo hi. Ahi zongin Ama nasepnate i thei thei hi. Huih a kimuh theihloh mah bangin Kha Siangtho zong i mu thei kei hi. Ahi zongin Kha Siangtho in vanglian mahmah hi. A kimu thei lo ahih hangin huih nunnunna mun, a nawkkhak singteh a kipan huihpi lauhuai-in na tampi susia thei hatna neihlam i thei hi.\nHuih in nunna a piak mah bangin Kha Siangtho in zong a si nuntakna panin nunna piangsak hi. Nunna a piangsak pen Pasian bek mah hi-in, Kha Siangtho in tua nunna hong pia hi. Bangci bangin Kha Siangtho in nasem cih i telzo kei hi. Mihing in leitung thu tuamtuam, vantung thu a theih tampi om taleh mihing ngaihsutna in Pa Pasian in Kha Siangtho tawntungin a nasepte a telzawh ding hi lo hi. Ahi zongin mihing in Kha Siangtho nasepte thei thei lo ding hi lo hi. Kha Siangtho nasepzia i phawk nadingin mihing in kiniamkhiat kul hi. A kiniamkhiat mi in Pasian in vanglian Pasian ahihna phawkin mihing in ciangtan nei ahihzia kithei-in Ama’ lamlahna kisam tawntung ahihlam kitel ding hi.\nEllen G. White in hih bangin pulaak hi: “Lai Siangtho in thuthuk hi-in mihing in a telzawh ding hi lo hi. Hih in Kha Siangtho humopna tawh kigelh ahihlam a kilatna ahi hi. Lai Siangtho bulpi Pasian kiang pan hong pai thu hi kei leh mihing in telloh a nei kei ding hi. Pasian’ vangliatna mihing in telzo ding hi leh Lai Siangtho in Pasian kiang pan hong pai lo kici thei ding hi.” Ellen G. White, Education, 170.\nKoi bangin a kimu thei lo vangliatna neite in i nunzia hong huzaap hiam? Kimu thei lo ahih hangin huzaap nei uh hi, cih phawk ding kisam hi lo hiam?\nNATE A KIPIANSAKIN KHA SIANGTHO NASEP\nPasian in hih leitungah a sep masak penpen in piansakna ahi hi. Lai Siangtho in Pasian (Pian. 1:1) le Jesuh Khrih (Kol. 1: 16,\nin vantung le leitung a Piangsak Pa hi, ci-in hong hilh hi. Hi mah taleh Lai Siangtho in, tua nate kipiansakna ah, Kha Siangtho zong a kihelzia hong hilh hi.\nPian. 1: 2; Job 26: 13; 33: 4; Late 33: 6; 104: 29, 30 sim in. Piansakna-ah Kha Siangtho nasep bang pulaak hiam? Koi bangin Pasian Kha Siangtho le nuntakna kizom hiam?\nPa Pasian, Tapa cihte in nate piangsak hi, ci-in kipulaak a, amaute’ nasepna-ah Kha Siangtho zong kihel hi (Isa. 64: 8; Kol. 1: 16, 17). Piansakna ah Kha Siangtho min a kidawk loh hangin Kha Siangtho in mun khempeuh tuamcip hi. Kha Siangtho in tui tungah huih bangin nung hi. Hebrew laimal ah ‘merahepeth’ hi-in, tua kammal mah Thkna. 32: 11 kimu thei hi. Muvanlai in a note hehpihin a kha tawh a tuam bangin na khempeuh kipiansakna ah zong Kha Siangtho kihelin, na khempeuh cingin kem hi. Late 104: 30 ah zong Kha Siangtho vangliatna tawh na khempeuh kipiangsak hi, ci-in pulaak hi. Piansakna ah Kha Siangtho kihel mah bangin na khempeuh bawlphatkikna ah zong kihel hi. Kha Siangtho in lungtang thak le ngaihsutna thak hong guan hi.\nKoi bangin ngaihsutna thak le nunna thak kizom hiam? Koi bangin Sabbath in piansak thu le piansakkikna nunna thak hong hilh hiam?\nKHA SIANGTHO LEH BIAKBUK\n“Kei a ding mun siangtho khat amaute bawlsak in; tua ciangin amaute lakah ka teng ding hi” (Pai. 25:8). Piansakna thu khitteh tatkhiatna thu Lai Siangtho ah thupi pen hi. Mawhna tawh kidim leitung ah tatkhiatna thu om kei leh, piansakna thu in bang mannei ding hiam? Mimawh ihih manin Piangsak Pa bek kisam i hi kei a, Honpa zong i kisam hi. Leitung nate in hong tankhia thei lo hi. Honpa lo-in lamet om lo hi.\nThuciam Lui sunga biakbuk sung nasep khempeuh in Honpa kiang pan kingah mawhmaisakna thu hong hilh hi. Tua biakpiaknate in Honpa pulaak khol hi. Tanglai Israel mite in zong Honpa thu theikhol khin uh hi (Heb. 4:2). Biakbuk le biakpiaknate in Jesuh le mawhmai-na dingin a hong sihna limcing hi. Biakinn lam dingin Pasian in Moses a lah bangin Kha Siangtho in innlam dingin kitengkhiate makaihin siamna pia hi.\nPai. 31: 1 -5 sim in. Koi bangin Pasian in Kha Siangtho in biakbuk a kilamna ah kihel hiam?Koi bangin Pasian omna ding biakbuklamte huh hiam?\nKha Siangtho in biakbuk kilamna-ah kihel hi. Biakbuk in mawhneite le Pasian a kimuhna mun, Pasian le mawhneite kilemna mun ahi hi. Pasian in biakbuk lamzia ding khempeuh Moses hilh hi. Tua biakbuk in vantung biakbuk tawh kibangin a kilam ahi hi (Pai. 25: 9, 40).\nBiakbuk in Pasian in mawhnei mite a tatkhiatzia pulaak hi. Biakbuk in Pasian in a mite tawh a tuamdiakin a omna mun ahi hi. Pasian’ sawl bang lianin kilam nadingin Kha Siangtho in mite tungah siamna guan hi. Kha Siangtho in biakbuk kilam zawhpih hi. Kha Siangtho in huh kei leh Pasian’ sawl bangin biakbuk kilam thei lo ding hi.\nMihing kihel lo-in Kha Siangtho in biakbuk lamh zo thei hi. Ahi zongin Kha Siangtho in a piak siamna tawh mite’n zo thei uh hi. Vantung gam le Pasian’ min a than nadingin koi bangin koi munah mite huhin thapia ding na hiam?\nKHA SIANGTHO IN JESUH A MINTHANGSAK\nThuciam Thak in Kha Siangtho thu a pulaak bangin Thuciam\nLui in a pulaak loh hangin Thuciam Lui in Kha Siangtho pulaak lo hi lo hi. A kigenkhol Messiah Jesuh hong pai hun lai-in Kha Siangtho’ nasepna kilang semsem a, Kha Siangtho in thu-um mite tungah siamna tuamtuam pia hi. Thuciam Thak sungah thu-um mite lakah Kha Siangtho’ nasepziate pulaak hi. Kha Siangtho nasep Khrih a pahtawi-na sangin lian zaw dang nasep om lo hi.\nJohn 16: 13, 14; 15: 26 sim in. Jesuh in Kha Siangtho’ nasepna tawh kisai bang pulaak hiam? Koi bangin Kha Siangtho’ nasep in Jesuh’ nasep tawh kizom hiam?\nKha Siangtho in Ama thu a pulaak hi lo-in Jesuh thu pulaak hi. Kha Siangtho in tatkhiat nasem Jesuh sep’ thute pulaak hi. Jesuh nasep khempeuh ah Kha Siangtho in a kilangkhia lo-in nasem hi. Kha Siangtho in “ ka vangliatna mu un. Ka thu hong ngai un. Ka kiangah hong pai un” ci lo hi. Ahi zongin Khrih en un. Ama vangliatna mu un. A gelh thute ngai un. Amah zuan un. Tua hi leh nunna na ngah ding uh hi. Ama hong piak nopna le daihna na ngah ding uh hi,” ci-in Khrih thu hong hilh hi. Kha Siangtho in thu-um mite le Khrih kikaal ah palaai hong sem hi. Khrih tawh hong kinaisak hi. J.\nI. Packer, Keep in Step with the Spirit: Finding Fullness Our Walk with God,” p 57, 58.\nJesuh le Ama nasep a tawisang lo nasep in Kha Siangtho tawh kipawl lo ahihzia kilang hi. Nisimin Kha Siangtho kisam mahmah hi taleh Kha Siangtho in Jesuh dinmun luahlo hi. Sihna pan suahtak theihna lampi in Jesuh Khrih bek mah hi. Khrih a kilapsanna khempeuh in Kha Siangtho’ sepna hang ahi hi. Tua Khrih a um, a thu zui mite Kha Siangtho nungzui kici lo zaw-in Khrih nungzui, Khristian hong kici hi (Sawl. 11: 26). Graham A. Cole, He Who Gives Life, p. 284.\nBang hangin sepna khempeuh ah sihna pan a tho Topa lapsang ding thupi hiam? Khrih in ei aa dingin a hong sep khempeuh ngaihsun in. Na khempeuh Ama tungah i leiba hi. Koi bangin Ama tungah na lungdamna pulaak ding na hiam? 2Thess. 1: 11, 12.\nKHA SIANGTHO LE KHRIH\nJesuh in mihingin a hong pianna pen Kha Siangtho’ nasep ahi hi. Tatkhiat nasem dingin Kha Siangtho in Jesuh sathau nilh hi (Luke 3: 21, 22). Jesuh sathau a kinilh khit ciangin vangliatna tawh kidim Messiah a hihna tangtung hi. Khrih in a nungzuite Kha Siangtho tawh kidim dingin thuhilh hi.\nJesuh in ze-etna khempeuh a zawh nadingin Kha Siangtho in makaihin thaguan hi (Mark 1: 12; Matt. 4: 1; Luke 4: 1, 2, 14). Tua hi-in Jesuh in ze-etna a thuak khempeuh hehpihin huh thei hi (Heb. 2: 18 le Heb. 4: 15, 16 enkak in). Jesuh in tatkhiat nasep a zawh nadingin Kha Siangtho in vangliatna guan hi (Heb. 9: 14). Kha Siangtho mah in sihna pan Jesuh thokiksak hi (1Pet. 3: 18). Khrih nasepna khempeuh Kha Siangtho kihel lohna omlo hi.\nLuke 24: 44 – 49; Gal. 5: 16 – 23; Eph. 4: 23, 24 sim in. Kha Siangtho nasep bang pulaak uh hiam? Koi bangin Kha Siangtho in Jesuh a minthangsak hiam?\nHih bangin Kha Siangtho in Jesuh a minthangsak hi:\nJesuh uptaakcing, muantaakcing ahihna pulaak hi. Khrih le hotkhiat thu, Khrih i theihtel nading le tatkhiat ngah nading kisam bang mah om lo-in hong hong hilh hi. Nuntak tawntung i ngah nading a kisam thu khempeuh Lai Siangtho in hong hilh hi. Tua thute upna tawh simin Topa tungah a ki-ap khempeuh in tua nunna ngah ding hi.\nKha Siangtho in mi khempeuh Jesuh kiang hong tunpih hi. Kha Siangtho in mihingte sungah nasem hi. Kha Siangtho in thuman thutak theihtel theihna hong guan hi. Tua bangin theihtelna in Jesuh Khrih muanna, Makai le Honpa in hong umsak hi.\nKha Siangtho in i sungah Khrih’ nunzia hong neitheisak hi. Khrih lungsim hong guan hi (Gal. 5: 22, 23). Kha Siangtho in Jesuh’sisan hangin mawhna zawhzawhna hong guan a, Pasian’ thupiakte citakin hong zui theisak hi (Mang. 12: 11).\nKhrih nunzia hong neitheisak ahih manin itna, hehpihna le huaihamna khempeuh hong zawhpih hi. Pasian in Ama nasem dingin numei, pasal, numei sep ding hong pia a, midangte kiangah a deihhuai Khrih thu va gen dingin hong sawl hi.\nKoi bangin Khrih nunzia i neih ciang Pa Pasian min thangsak hiam?\nNGAIHSUTBEH DING: Kha Siangtho lo-in Topa tawh kizopna om thei lo hi. Kimu thei lo hi mah taleh Kha Siangtho’ nasepna kimu hamtang hi. Mi khat in Khrih umin a nunzia a kikhel leh tua in Kha Siangtho’ nasep ahi hi. “ Huih kimu thei lo hi mah taleh huih in a nawk khak peuhpeuh kimu thei hi. Tua mah bangin Kha Siangtho vangliatna le a sepnate kithei thei hi. Pasian Kha Siangtho in a uk lungtang in nunna thak tawh a nungta mi ahi hi. Siatna, gitlohna khempeuh beimang ding hi. Hehna, enna, kitotna cihte in itna, kiniamkhiatna, nopna cihte tawh kidim ding hi. Dahna munah lungnopna in hong luahin a maitang in vantung khuavak kilangsak ding hi. Ellen G. White, The Desire of Ages, 173.\nHihte in a lamdang lametna kamciam hi-in, Kha Siangtho tawh kidim mite in tua bangin nungta uh hi. Ahi zongin tua bangin thakhat thu-in a piang pah hi lo hi. Tha khat thu-in i deih bang mi kisuak thei ziau lo hi. Upna tawh nungta-in, hamsatnate kantan kul a, khialhna kisik kula, Topa tungah ki-ap kul hi. Kha Siangtho bek in Khrih sungah nunna thak, mi thak hong suaksak thei hi. I nuntak laiteng Khrih sungah mi thak i hih kul hi. Dawimangpa in i thanemna tuamtuamte hangin a lungkia dingin hong deih tawntung hi. Tua bang hun ciangin Topa tungah ki-ap kul hi. Mawhna in hong zol ciangin mawhnei mite aa dingin hong si Jesuh phawk tawntung in. Mawhnei mi i hihlam kiphawk kul a, mawhnei mi in hehpihna kisam tawntung hi. Jesuh in ei aa dingin hong si-in, hong hehpih hi.\n1. Kha Siangtho nasepna khempeuh ah nunna kikhel hi. Kuamah in hong theihpih, hong paakta kei zongin Topa na nasem veve hiam?\n2. Koi bangin Kha Siangtho in Jesuh hong mitsuansak hiam? Bangci bangin nang le nang kiliansak lo-in Jesuh bek liansak zaw ding na hiam? Bang hangin tua bang hamsa hiam? Koi bangin kiliatsakna nial ding na hiam?


url: =Muh ciil Melbourne – 8 ~ Hau Za Cin :: ZOMI DAILY\nposted on 4 October 2015 at 8:29 am Lomkholna: Article, Hauzacin\nMuh ciil Melbourne – 8\nKangaroo Mu taktak ta: Ka beach pai uh lamet a bat loh ka ut zah uh sang sawt om kullo in ka dingkhia kik uh a, Kangaroo a kikhawina phual lam ka manawh uh hi. Na tam mahmah a, na vak zaizai in, khut tawh zuut in ut leh ann zong kipia thei na himawk hi….. Zotawi Lianu in bel ann a piak ciang it bawl diak in a khut khawng liaksak dekdek hi!\nKangaroo zong nam tampi a om na hi leltak a, en Sa-ipnei i cih ziau pen a neu nam, a lian nam, a san nam, a vom nam, a kang nam, cih bangin na khen neunau uh a Zomi te hong suun kei si e ka ci hi. Zomi te bel ZOMI mah hikhin pah lel ihih cianga! Saipnei lak ah a tangtat nam om a, a hona kikhawl nam om in, a nupa kop a vak nam na om leuleu hi. A neute pawl bel Zotawi Lianu in it diak ahi tam ka ci mai a ann piak nuamsa in a kidelhdelh mai uh hi. A liante uipi sang lah lianzaw a, sakhi ciacia khawng pha mawk hi. A neute leuleu lah uino ciacia hi in sangak, zawhngeu cia khawng hi a, it huai thei mahmah uh hi. A tamzaw pen a hon in kikhawi a, a huang sungah vak damdam uh hi. A golte pen gilo, mihing khawng phuai gawp thei ahih manin san themtham a, huang sungah kikhumcip a, mihing tawh kisawh theih dingin koihlo uh a, a huang vang pan ann kipia thei bek hi. A lamdang pi hi ka ci hi.\nA ip sungah a no pua kawma hong diang phei zeuhzeuh pen ka va naih uh leh ann kipia thei vanglak a, a no khe in hong dawt kha dekdek cih bangin hong nai hi. Khatvei leh lah a khe dok, a nu ip sungah tumcipsak, khatvei leh lah hong khuangkheh gegaw zel… nau puak ciang a ihmut ma a kitomtom tawh kibang kasa a, LAMDANG ka sa takpi hi. Leitung ah hih bang ganhing, awm vun sungah no, ta, naungek te kipua cih peuhmah… a bawlpa, a piangsakpa siam sa ngel ing.\nA honpi a omte bel a sungah kilut theilo ahih manin a pua, a huangdai kiu pan ka en uh a, tua ka et sung mah un a vom thilthelte hong tawn zeuhzeuh in ka kiangnai khawng vuah hong pai uh a, zual thei mahmah uh hi. Nisim in mite in veh in en in ann pia den uh ahih manin a khahzaute uh bel a hangsan kei uh hi.\nEtcim cih om tuanlo, a mul nel niknekte uh zuut cim cih om tuanlo ding ahih manin a huansung mah a ganhing khawina dangte en dingin ka khualzinna uh ka zomto kik uh hi. Australia a tung taktak ka hi maw cih lungsim ah hong om a, life satisfaction khat hong khang hi.\nEmu mu leuleu: Vasa nam lak pan a lian pen zom, Ostrich zom ah a lian mahmah khat leuleu pen Emu ahi hi. Ostrich zah in a lian cih ding himai hi. Emu pen Kg. 70 bang pha a, kum 35 bang nungta in, kum khat in tui 30-50 bang tha uh a, pawlkhat in 100 val bang tha thei uh hi. A tui tangkhat pen Kg 1 phial mah apha himai hi. Ostrich bel sawt nungta zaw a kum 70 bang nungta in kum khat in tui 70 bang tha uh a, tangkhat Kg.2 dektak pha hi. A pumpi bel Kg. 180 ciang dongin gik thei hi. Ostrich pen Africa gam bek ah om a, Emu pen Australia gam bek ah om hi. Gamsungah a tui uh ciang a pa in a no op a, a keuh ciang zong a gol dong ann zonpih in picingsak hi. Thai bawi! Eh, zi it! Oh, hilo; hen-pecked!!\nHih vasa leng theilo Emu pen lei lak ah tai hat mahmah a, feet 6 bang in sang gegaw uh hi. Ann pia leng i khut sunga ann a tuk uh ciang i khut na mahmah, a muk tuk khauh mahmah hi cih ka telna khat uh bel ka lak vua a thahat pen Tg. Mungno zong a khut sung ann a tuksak ciang kidek zolo in ki ip valval hi (koh a dangte bel genna vet om kei). Mihing sanga sangzaw himawk uh ahih manin a ngawn guh khawng uh kidok gekgawk hi. A mul uh ham phiatphuat a, a kheme thum bek pha hi.\nKoala: Australia gam bek ah a om dang khat pen Koala hi. Vom tawh kibang hi a, puang philphel hi. A bil gol in a lu lian a, a khe tom in a mul sau hi. A mit gol in a khecin sau a, a mit bing thithe hi. Damdam a gamtang ahih manin thatang tam kisamlo uh a, ihmumu lel uh hi. Eucalyptas kung tungah kah uh a, sun thapai in a teh ne in a hiang ka bom ah ihmu hithiat lel uh hi. Good life! Hopih sawm taleng hong dawnglo, samsamta leng hong awlmawhlo, a tutna singka bom ah ihmu hithiat lel a, hong thusimlo tawh kibang liang hi. Ahi zongin amah a heh leh a lungkia hilo in a lungnuamlua, ama nuntak zia a na hileltak hi.\nWambats: Zusapi ka ci mai hi. Zusa lianlian hi a, a mei tawng in a mul, a muk, a pumpi pen zusa linlian ahi hi. Ahi zongin Vokno tuk thum cia ding khawng hi a, gol mahmah hi. Zusa nam lak ah a lian bel a hi maitam aw ka ci hi. Ka muhcilna ahih manin lamdang, muhnop kasa hi.\nDingoes: GamUi hi a, san om in gamlak a ui namte lak ah hangsan, a gilo hi ci uh hi. Naungek khawng tuah in ne thei hi kici ahih manin a kiang nai ah pai ding hong kiphallo a, a huangdai pua pan bek ki enthei hi. A lamdang pi khat na hi mawk hi.\nEchidna: Sakuh nam khat, ahih hang lah sakuh sang neuzaw, Sakek sang zong neu zaw, a kum kiukiau khat hi a, a muk bel khutme cia ding khawng lawk ngekngawk hi. Sa lamdang ka muh khat hi.\nMuvanlai, Mupi, tui vatawt, vaki, gul nam tuamtuamte zong kikoih zeizai a, Dingoes uite sim loh zong ann kipia thei khin hi. Ahi zongin Australia pai cih buang Kangaroo muh ding bekbek mah lungsim ah om masa ahih manin ka muhnop pen uh et khit, muhkhit ciang bel a dangte pen tawldam takin ka vak khia hialhial theita uh hi. Kangaroo (Saipnei) muh mateng bel kinak ngamlo, i awm sung khawng dim phetphat hileh kilawm liang hi.\nPrevious: Ka muhpak US Gamthu pawlkhat (14) ~ Awn Za Pau\nNext: Ka muhpak US Gamthu pawlkhat (15) ~ Awn Za Pau\nMalaysia, Suria KLCC inndawl 6 na panin pasal khat lenkhiatsawm


url: =Piang Ngaih Don vai gencianna by Pu Hang Khan Lian & Dr Hau Za Cin :: ZOMI DAILY\nPiang Ngaih Don vai gencianna by Pu Hang Khan Lian & Dr Hau Za Cin\nposted on 1 August 2016 at 11:45 pm UTC+9:30 Lomkholna: Dahpihna, News, Sawltak, Singapore, Zomi\nSingapore gamsung ah inntek te bawlsiatna tawh hongnusia Nu Piang Ngaih Don vai tawh kisai Pu Hang Khan Lian leh Dr. Hau Za Cin te gencianna Video anuai ah ki ngaitheihi.\nNu Piang Ngaih Don vai tawh kisai Online panin upmawh tuamtuam kigen ngeingai a, pawlkhat bangin Singapore aom Zomi makai te na ngawn ki mawhsak pongmawk hi. Banghang in a Zomi pihkhat uh navanlo hiam, na thatsak hiam acibang omphialmawk hi. Khatveivei vaikhatpeuh aom ciangin athu ala bulkancianlopi in apau ekek omthei a, ahi zongin tuabang in apau ngamte thumuhna, thutheihna bangciang cih ki telpahlel cihdingzong hikik leuleu hi.\nHih Nu Piang Ngaih Don ii hong nutsiatna pen Singapore aom Zomi makai te tawh kisaina omhetlo a, asihna vai amautawh akisaikhak hetloh hangin asihciang kotawh kisaikei naci hetlozaw in nabuaipih mahmah uh cih ki muthei hi.\nHong thahlupsak te nuta ahi Prema S. Naraynasamy leh Gaiyathiri Murugayan te nuta zong hongtungding August 04 ni ciangin thukhenzum ah thusitna thuakkikding uhhi.\nAnuai ah Pu Hang Khan Lian thugenna na ngai un, kician mahmah hi. Asi khensa vai hitaleh, Singapore ah innteeng (Domestic Worker) in nasemlaitak te ading ahi zongin, mailamah hong tunbeh khatheilaiding te ading ahi zong thuhoih thumanpha tampitak kihel hi.\nMaban tampi omlai ahih manin, athu akician in atheilo mipi kampauna tawh hong thanem khahetkei un ci’n tha kong pianuam uhhi. Topa’n hih Nu Piang Ngaih Don vaitawh kisai agim, atawl, abuai khempeuh hong mawkkoihkei tapeuh henla, athupha akicingval liangin hong buaksuk tahen!\nLungdam, ZD Sawltak #zomidaily\nPrevious: Saudi Arabia gam a sumthalawh India mi gilkialte India kumpi’n an navak uh\nNext: Kua aa ding sem, bangci sep – 3\nThangpi Naulak says\n2 August 2016 at 2:35 am\nFalam Agent nu Mary zong mat-huai sa ingh\nWorkshop on “Fiscal Federalism” ~ Bob Tuangpi\nZomi Nam Ni 2013 Malaysia – Video Part One\n2020 General Election ah Zomi hihna tawh etkak ding thute ~ Zam Thuam\nChristian Community Development Institute (CCDI) pan Certificate Program kipanding


url: =Ei le Ei Kimuanna - TUNGZANG NEWS\nEi le Ei Kimuanna\nKhat vei lai-in business sem tangval khat tuipi nawl a om paakhuan sung khat ah lungkia lua in hong tung hi. Singkung nuai a om tutna khat ah mun la-in, a business sep a khahsuah ding ahihna tel kawm sa-in, maigum ngeungau in hong tu hi. A van laknate in a batin bangmah pia nuam nawn lo hi. A leibatsa tam lua a hih manin nisimin mat zetzetin leiba sikte in phone sam den hi. A credit card teng zong kikhak sak khin hi. A customers neih sun tengin zong muang zo nawn lo a hih manun, mun dangah tai-san manguh hi. A company bankruptcy loh phat mawh dinmun hi ta ahi hi.\nTua laitakin putek sim pian khat a gei ah hong tu-in, "lah na mai gum ngeungau keii a, bang lung himawhna nei na hia?" ci-in hopih hi. Business sem pa in zong a company a khahsuah ding a hihna gen hi. Putekpa in "ken hong huh thei ngel ve ning aw na vai pen, na min bang a hia leh?" ci-in dong hi. Putek pa in check khat lakhia-in, tangvalpa a piak kawmin, hih tawh na business na kipankik in la, tuzawh kum khat khit teh hih mun lianah kituahkik ni in, tua ciang hih sumte hong lohkik in ci-in, pai khiat san hi. Sumbawlpa in zong putekpa check piak a et leh US$500,000.00 (teng nga) tak hi in, a sign thu min pen leitung mihau pen khat a kigen America gamah billionaire masa pen John D. Rockefeller ci-in sign kithuh hi. Sumbawlpa zong lungdam lua mahmahin, "sum vai lungkhamnate bel veng lian ai ta ve" ci-in hong maitai zo pah lian hi.\nA mah le a mah kimuanna hong nei ta in, a sem pepeuh a piangzo dingin khamuanna tawh hon gkidim ta hi. Khensatna hoih khat hong bawlin, bang le bang leh hih sum pen zang nai kei phot ningin, ka nasep hanciamkik ning ci-in, a check ngah thoh lo-in hici kep phot hi. A khut sungah $500,000.00 om cih thei a hih manin lungdam le khamuang takin a van laknate kiangah va pai hi. "Leibate tawmvei hong ngak lai un la, bangbang ahi zongin van zuak ding pawl khat hong pia lai dih un" ci-in kimuanna lianpi tawh va gen hi. A customer neih teng zong hopih in, lawpna le khamuanna tawh van hong zuak hi.\nLem-et ngam loh zah dong ding phialin, a business hong dingkik zo bek tham loh, khasim in a met a pung hong khang sak semsem hi. A leiba khempeuh hong lohkik zo banah van khawmg semsem a hih manin kum khat sungin gualzawhna lianpi hong ngah zo hi. Kum khat a cin ni lianin, mihau pa John D. Rockefeller tawh kimukik ding, a nasepna a lawhcinna gen ding leh a check piak a zat lohnate gen nuam lua a hih manin sumbawlpa paakhuan ah hong nawh tai mahmah hi. Tu-ma kum khat lai-a, a tutna mah ah tu in, mihau pa John D. Rockefeller hong pai ding gal etet hi. A sawt lo in, putek pa hong pai gal muh takpi hi.\nA gei nai hong tungin khut kilen ding a van laitak, putek pa nungah zato siama (nurse) khat hong tai in, tangval pa aw, hong mai sak in, a mah pen lungsim cidam lo a kakep zawh kum khat val ta hi, ka muh loh kalin na vak khia zel in, a kimuh pih peuh kiangah leitung a mihau pen John D. Rockefeller ka hi ci-in mawk gen kawikawi hi, nang zong hong nawngkai sak kha hiam? na heh kei in maw!" ci-in zato siama nu in hong tum saisai hi. Tangvalpa in a kampau ding thei pak lo a hih manin, zato sianu in zong putekpa khut pan lenin paikhiat pih vingveng hi.\nSumbawlpa in zong, kum khat tawntung a nasep matutna, van laknate, customer te tawh a kihona ah a gualzawhnate hong lungngaikik hi. A lungsim sungah kipawk thakna khat hong ngahin, gualzawhna pen sum tungah kinga a hih lohna hong mu khia ta hi. Gualzawhna pen mimal, ei-le-ei kimuanna, khamuanna tungah kinga zaw a hih lam hong tel ta hi. $500,000.00 a khut sungah om cih kha muanna in a sep khempeuh lawhcing sak a hi hi. A tatakin tua $500,000.00 pen laidal mawkmawk khat na hi lel ngel hi.\nI biak Pasian in vantung leitung na khempeuh a nei, a piang sakpa hi a, tua Pasian I neihna I lungsim sungah kiptak, khotakin koih zo leng khamuanna I ngah ding hi. Tua khamuanna in hong lawhcing sak ding na hi gige zen hi.


url: =Hong nehno sak tangthu :: ZOMI DAILY\nposted on 4 August 2015 at 6:11 pm Lomkholna: News, ZomiQuavadis\nEngland gamah mizawng a tam mahmah hunlaiin van guu papi khat kiman hi. Tua hun laiin guta te sihdaan kipia hi. Mipi maiah thukhenna akibawl laitakin Sitni khat hong dingto a, thudotna hong nei hi.\nSitnipa: Nang bang hangin hong kiman hiam?\nPapi: Ka zi ka tate tawh ka neek ding vansai panin neektheih tuamtuam ka guuk man hi.\nSitnipa: England gamah tulaitak thukhun tawh kituakin vangu khat akimat leh bangbang a gu zongin Sihdaan kipia thei hi cih na phawk kha hiam?\nPapi: Phawk gige, thei gigepi mah a ka guuk hi.\nSitnipa: Thukhenpa aw, hih papipa pen thukhun tawh kituakin a si ding ahihi. Ahihangin khentatna na bawlma in hih thu ngaihsun pha in. England pen Christian gam hi. Hih papipa in nasep nei lo hi. Tulaitak nasep nei lo England gamah mi tampi om hi. Hih mipite teng lakah zong nasep nei lo alangh sangin tamzaw uh hi.\nThadah man hi lo in gamsung kikheelna hang leh kialtunna hang ahihi. Hih papipa in vansai panin neektheih gu keileh azi leh a tangek teng a puuksi ding hizen uh hi. Van guuk pen mawhna hi lo aci hikeng, ahizongin hih papipa in a innkuan nuntaakna dingin van a gu ahihi. Christian a kici ei tengin bang hangin ih sanggampa guuta suak zo liang dingin cimawhsak ih hi hiam? Bang hangin huh ding sangin mawhsak a sih sak ding hanciam zaw ih hi hiam?\nTulaitak ih Up Zeisu eite lakah hong om leh kua mawhsak zaw ding hiam? Ngaihsun pha in. Hih papipa pen akhial hi lo hi. Eite a khial ih hizaw hi. Sihdaan a ngah dinga kilawm eite ih hizaw hi. Tua ahihmanin ih mawhna amaina dingin hih munah hong kikaikhawm mimal khat ciat in sum peek 5 ta hih papipa tungah pia ding hi hang (ci hi).\n(Thukhenpa in tua thu a ngaihsut ciangin thukim pah hi. A si ding pa si lo in mipite huhna hangin amah leh a innkuanpih teng nungta zaw uh hi) .\nPrevious: Tukum Thu lamdang\nNext: GZA mintawh Zogam Donghu huhna (Update 04 August)


url: =A lawhsamden pa leitunga mihau pen 33 na suak ~ TK Lian :: ZOMI DAILY\nposted on 15 February 2017 at 6:47 am Lomkholna: Article, Business, Thangkhanlian\nJack Ma pen Hangzhou Teacher’s Institute (tu-in Hangzhou Normal University a kici) na kah a, 1988 in B.A. in English zo hi. A min taktak pen Ma Yun hi a, a inn panin mangpau sin dingin motorbike in minute 40 sung tai-in Huangzhou hotel ah mangpau zangte tawh kikhawl den in kum 9 sung mangpau kisin hi. Tua khit in mangpau a sinna foreigner khat tawh pen pals (lai kikhak a kilawmtatna nei) hong suak uh a, tua pa-in a min Ma Yun lawh haksa sa lua ahih manin Jack ci-in sam a, tu dong Jack Ma kici suak hi. Sang (school) a kah lai-in head of student council in na pang hi. Graduation buaih a ngah khit ciangin Hangzhou Dianzi University ah International Trade English lecturer sem hi. Tua khit nung sawtpi in Hangzhou Normal University, Cheung Kong Graduate School of Business (CKGSB) sin kik in, 2006 in graduate zo kik leuleu hi.\n1994 in Jack Ma in Internet tawh kisai na za kha hi. 1995 kum bulin US ah pai a, a lawmte huhna tawh Internet ah maitanglahna (introduced) kibawl hi. Internet ah “beer” kici kammal zong a, gam tampite pau-ah “beer” cih kammal a muh hangin Chinese in mu zo lo ahih manin lamdangsa mahmah hi. Tua khit ciangin China gam tawh kisai ‘general information’ a zon’ kik hangin kammal khat beek mu lo leuleu ahih manin lamdangsa mahmah hi. A lawm ten website kilawm lo “ugly” website kici China thu tawh kisai bawlsak uh hi. Tua khit naikal nga sungin Chinese ten email khak ziahziah uh a, kua na hiam ci-in a theih nopna uh dong ngeingai uh hi. Hih bang email a ngahte a kipanin Internet in meetna lianpi hong pia thei ding hi cih hong phawkkhia hi. April 1995 in a zi leh a lawmte huhna tawh mun tuamtuam panin $20,000 huhna ngah uh a, a company masa pen ding hong phuankhia in, websites company ding hong bawl khia hi. A company min dingin, “China Yellow Pages,” cih phuak hi. Tua khit kum thum khit nungin a company in Chinese sum Yuan 5,000,000 ($800,000) mu zo hi.\nSeptember 2014 in Alibaba in initial public offering (IPO) ah sum $25 billion val ngah hi ci-in New York Stock Exchange in suaksak hi. Alibaba in $25 a Ma in Alibaba Group ah executive chairman len a, Alibaba Group nuai-a om major subsidiaries 9- Alibaba.com, Taobao Marketplace, Tmall, eTao, Alibaba Cloud Computing, Juhuasuan, 1688.com, AliExpress.com leh Alipay neipa suak hi. November 2012 in Alibaba in online transaction volume a ngah pen trillion Yuan val ahih manin Ma in “trillion Hou” (“Trillion Yuan Marquis” a cihna) cih min ngah hi. Tua loin universities tuamtuam ten Ma lecture pia dingin cial zel uh a, tuate lakah US President Trump in graduation a ngahna University of Pennsylvania-a Wharton School, Massachusetts Institute of Technology, sawm vei kahna dingin lai a piak hangin a nolh Harvard University leh Peking University in lecture pia dingin cial zel uh hi. 2016 in Jack Ma pen Bordeaux khuapi a om Château de, Côtes de Bourg a om Chateau Guerry leh Blaye a om Château Perenne neipa suak beh lai hi. January 9, 2017 in Jack Ma leh President Trump in Trump Tower ah kihona nei uh a, kum nga sungin US gamah sepna million 1 bawl khiat ding vai kikupkhawmna nei uh hi.\nNa nuntak sungin bang zah vei lawhsapna na tuak ta a? Japante’ paunak in, “Sagih vei na tuk leh giat vei tho kik in,” a cih lungngaih tham cing mahmah hi. A tuk ngei lote sangin tuk napi a tho kikte khauhpaih zaw uh hi.\nSource: Wikipedia and Positively Positive\nA tei: Thang Khan Lian\nPrevious: Zomi te nunzia masawn tuinaak zungpii te kan in, a puahphat huaihiam?\nNext: North Korea Leader Kim Jong-un ii sanggampa Malaysia ah kithat ~ ZD\nKa theih tam Ka tel tawm


url: =5. August 3, 2019 | A Nasemte khat in Huzaap ~ MUC\n5. August 3, 2019 | A Nasemte khat in Huzaap\nAdmin 5:28:00 PM Articles, MISSION NEWS\nGeoffrey Samuel, 51\nSolomon Islands, August 3\nSolomon Tuikulh gam a, Innlamna Company ah Makaipi ahi Geoff Samuel in, kum khat sung bekbek a, pong 90 (Kg 40) gihna akiam a khutnuai-a nasempa khat a muh ciangin a mit bang umzolo phial mawk in lamdang sa mahmah hi.\nAma’ giltuui veva en kawmkawm in, “Kei zong tua dan in ka hih thei peuhmah tam maw?” ci kawmkawm in a gil zawtzawt hi.\nGeoff ahihleh kg 130 gik zen` hi. Kum 10 sung sitset bang sikhang le lungtang kinawhsai luatna natna thuak khin hi. Hanmual lampi pheiizuih hak lo ding`, ci-in amahmah ki ngaihsun hi.\nAdventist innkuan panin khangkhia bek lo in, pawlpi sangte ah kah ngei ahih manin Geoff in Adventist te’ cidamna thupuakte pen za ngei bek thamloh in thei mahmah hi. Himah taleh a theihna leh a pumpi pianzia kinaak` lehbulh mahmah hi. Solomon Tuikulh tung aa teng` midangte mah bangin, Adventist pawlpi mite’n zongh nitaak an pen tam neek penpen zawsop uh hi. Tua lak ah, Geoff pen suuk penpen hi.\nAn a neek ma`in hibangin, “Topa Pasian aw, hih an nongpiak manin lungdam mahmah ingh. Ka gawlduhna a kikeem zo dingin thahatna hong pia in” ci napi, aduh zahzah ne veve mawk hi.\n2017 kum kipat lam ni khat, ama’ khutnuai-a nasem ahi, innlam daandingte lim neuneu aa, asuaih siam Herik kiangah Geoff hong pai-iin vaneh pheii pheii hi.\n“Tua zahtak a, na gihna na khiaptheih daan ong hilh dih in lawm aw” va ci ngeungau hi.\nHerik in zongh Ellen White’ gelh laibu ahi, “Counsels on Diet and Foods-Neekledawn tawh kisai Ngaihsut hoih piakna” cih pen hoih takin sim in, anneek kidawm in, thasaanna bawl a, a zuihna thu a gen hi.\n“Kei’ hihdan mah in ong hilh thei mah ning ei” ci hi.\n“Cik ciangin kipan thei ding ka hia lawm?”\n“Na ut pah naak leh tuni zongh kipanpah thei lel ni ei” ci hi. Anih un Solomon Island Housing Limited zumpi panin hong ciah in, tuipi geii singkung liimliap nuai-ah minit 45 sung\nkhawng thasaanna, exercise hong bawl khawm uh hi. Setkan 20 sungkhawng bek thasaanna nangawn Geoff a’ dingin hanciam pii mah aa, hanciam hong kuul pian mawk hi.\n“Ka kipat ciil ni in, setkan 20 nangawn pen cinh lah dekdek ingh. Ahizongin setkan 5 ta bang ka behlap zawh ciangin ka lung-dam mahmah hi. Tua daan in nisim in tua tanh ta khawng ka beh-lap zawh tohtoh nadingin ka hanciam hi” Geoff in ci hi.\nTua bangin ahih tawntung ciangin a gihna nakpitakin hong\nkiam a, midang tampite in zongh hong zom ziahziah ta uh hi. Herik in tua bangin makaih a, Geoff in ahih theih bangin huh den hi. Tu-in ahihleh pawl tuamtuam, biakna tuamtuam pan in mi 200 val bangin nipikaal khat in ni li ta, Adventist te’ neih cidamna ding\naa thasaanna innpi sungah thasaanna nei dingin hong ki kaikhawm den ta uh hi.\nAhihna peuhpeuh uh thungetna tawh patpih in thungetna mah tawh tawppih uh hi. Kaalkhat in khatvei ta, tua a pai mite’ mi-mal teci panna dingin hun khenkhia uh hi. Herik le Geoff in neek-ledawn a thupi mahmahna bulphuh ngiat in hanthawn den uh hi. Amaute’ ngaihsut hoih piakna te pen Ellen G White tungtawn vive ahi hi.\n“Tu-in hibangin i hihnate nuam nasak uh leh, khaalam tawh kisai in koi ci bangin zangh thei ding i hia leh?” ci-in Herik in amaute dongh zeelzeel hi.\n“Zingsang simin, thu zongh ngen lai le-uhcin bangzah takin nuamzaw laiding cih ngaihsun sin vua lawmte,” Geoff in na cihbeh hi.\nAmau’ pau in, “Hem waka!” (It works!), Senpyi lua si!, hoih lua si!,” ci-in innkhaan lianpi sunga kimawl mite’ kam panin, a pumpi tung uh-ah kilamdanna lianpi ahi, a gihna uh kiam in, a form te uh angei abatkik lam thei ciat uh ahih manun teci panna aw`te hong ging khia ziahziah ta hi.\nHerik le Geoff te bel zatui zaha zatsiam siavuan khawng hi se lo uh hi. Ahizongin Pasian’ ngimna bangin mihingte in apumpi uh akep uh ciangin amau mahmahin Pasian’ damsakna ngah uh hi, cih pen Herik te lawmtate in thei uh hi.\nGeoff in ahihleh a gihna nidang ngeina a ngah kik theih nadingin a hanciam pianlai kul ding hi. Tu-in zongh, kha 18 sungin pong 80 (kg 35) bang kiam khin ahih manin nidang tawh tehna-in, nakpi takin aheek nuam sa mahmah hi.\n“Tu in kei zongh: taai zo, kahto zo, diang zo ta. Kei nangawn in hiciang hih zo ci lengin, mikhempeuh in hih zo in teh,” Geoff in ci hi.\nThauluatna pen Solomon Tuikulh tunga teng mite adingin buaina lianpi khat suak a, zunkhum natna tawh kizom in tua lai-a mite adingin damsakna kisam mahmah hi.\nTu kuata Sabbath 13na mission sumpi tawh “Save 10,000 Toes – Kheme 10,000 te Honkhia in” cih geelna lianpi ahi, Solo-\nmon Tuikulh tunga teng mite’ zunkhum natna dona dingin kizangh ding hi. “Save 10,000 Toes,” pen 2017 kum beilam in a ki hongg hi-a, Herik le Geoff te’ nasepna ahi hi. Sabbath School mission sumpi nong piak ciat manun nakpi takin lungdam mahmah hi. Topa’n thupha tampitawh hongthuk kik ta hen.\nPound 90 Kiam Losing 90 Pounds\nHerik Dun Siope, 46\nSolomon Islands, July 27\nSeventh-day Adventist innkuan sung panin a khangkhia, Herik Dun Siope pen Solomon Tuikulh gam a’ dingin vanleng hawl kidemna ah a minthang mahmah ahi hi.\nTahiti a kibawl South Pacific Kimawlna ah Solomon Islands ai-awh in kimawl hi. Tua khit ciangin Fiji a kibawl South Pacific Games ah zongh, a Gam ai-awh mah in va ki mawl hi. Medal tam-pi tak ngah hi.\nTua khit ciangin inn gol pipi akilam ding cianga ki bawl, inn limneu khawng bawlna tawh manlah semsem hi. Zi nei-in ta zong li nei hi. Lai Siangtho sim ngei pha meel lo in, biakinn tawh ki gam la semsem hi. Pumpi taksa exercise bawlna te khawl in, bawltawm ngabungte, aksa bungte, Coca-Cola te khawng tam pipi hong ne hong dawn ta hi. Kum sawmlekhat sung bang sawt to ta-a, Herik pen damdam in a gihna khang semsem in, Kg 105 bang tungto ta hi. Ama’ deih bang bektak pongmaan gihna ahi; pound 145 (kg 65) tungah tampi khengto ta hi.\nNi khat, Herik veilam khepeek hong na pianpian hi. Nipi kaal tampi mah cingto ta-a, tua a natna pen a khe-tawn dongin ki zeel to ta hi. Zatui zaha tawh bawlsak kawikawi taleh kidang meel lo hi. Atawpna ah, lam pai thei nawn lo hi.\nHerik dah mahmah hi. A khetawn buppi ah sihuite bingin si hoihtak in kileh nawn lo ahih lam thei hi. Tua hangin a khe pen a ki tankhiat sak kul ding hi. Tua ciangin Pasian hong phawk hi.\n“Ka dam nadingin zatui hong musak in, Siavuante kiangah ka pai a, kuamah in hong damsak thei lo hi” ci-in thu a ngen hi.\nA thunget khit zawh a sawt lo in, a sanggamte uh Puteek khat in, Solomon Tuikulh Gam i’ khuapi ahi Honiara khuapi sunga, a inn kongkhakpi uh va kiu hi. Tua puteek pa in zongh, “Banghang peuhmah a, Herik lam pai thei lo hiam, va veh dih ning” a cih na thu a gen khit ciangin, Herik in zong a thuteng leh bawl nading zatui a omlohna thu na gen hi.\n“Phazo ei, kei ma’n hong bawl ning ei,” puteek in ci hi. Ama’n ama’ bawltawm zatuite tawh nisim in Herik bawl den\nhi. Nipikaal thum bang a cinkhit ciangin, Herik dingg thei ta-a,\nahizongin lam paithei nai lo hi.\n“Na phei le na tante-ah sagaap om vet lo mawk hi lo ahia! Na khe a’ dingin Exercise na bawl kuul in cei,” Puteek in ci hi.\nHerik in a damna hangin Pasian’ tungah lungdam ko kawm in thu ngen a, “Topa Pasian aw, kei hong zangh in. kong ki-aap hi. Mite a’ dingin thupha hong hisak in. Kei a’ ding a nong geelsaksa thute hong musak in,” ci hi.\nA thunget a mankhit phet in, Herik in a lungsim sungah thu khat hong phawk vat a, a gihna a khiap ding a kisapna phawk kik hi. A nung guh suk teng na sa ahih manin zan in hoih takin ihmu thei lo hi. Lam a pai ciangin, huih diik dan lem lo in, huih kham lo hi. Agihna a tamluat manin, a khe a na, ahihlam hong phawk khia hi.\nAhizongin koi bangin gihna kiamsak thei mawk ding? Tua leh Herik in Ellen G White laibu khat hong phawk hi. Tua pen “Counsels on Diet and Foods-Neekledawn tawh kisai Ngaihsut hoih piakna” ahi hi. Neekna dawnna in i leitungah mawhna hong tutna thu a sim khak ciangin lamdang sa mahmah hi. Hih mun a sim kha hi, “I nulepa masate in agawlduhna uh a kideek lahna uh hangin Eden nopna a taan mah bangin, Eite lametna bulpi ahi Eden nopna i ngah kik nadingin zongh, i gawlduhna kipkho takin i nialzawhna tawh bek ding ahi hi.” (page 59).\nHerik in a neekledawn te nakpi takin hong kheel ta hi. Bung sunga kikoih bawlsa an te nekna hong khawl ta-a, nakpi tak a hanciamna tawh caffine dat kihel dawntheih tuamtuamte hong tangg ta hi. Cikhum zatna le nawi tawh kibawl ante hong ki daam hi. Tuate tang’in Pasian in akipat panin neek dingin a sehsa, sing-gah tuamtuamte, anteh theipuamte, gahlevuite, a hawngkhauh singgahte hong ne zaw ta hi. Tua banah nitak nai li khit in an nek nawnloh ding leh, an gilvah lua a nek loh ding, cihte zong hong hanciam to hi.\nTua banah, exercise laak hong kipan ta a, a kipat lamin bel zingsang simin lamsiau den in, tua khit teh inn ah a septheih ding nasep tuamtuamte sem in tua bangin a pumpi gamtaang saksak ahih manin exercise ngah ta hi.\nKha sawmlenih, kum khat sungin, pound 90 (Kg 40) hong kiamkik in—a hoihsak, ama’ deihzah gihna ah hong tungkik thei ta hi. A ci damzaw bek lo in, ama’ uuk ahi, vanleng hawl kidemna khawngte ah hong lunglut kik zo hi.\nTuazawh kum nihna, tu-in ahih leh Herik kum 46 pha ta a, Adventist pawlpi’ neih ahi, cidamna dingin thasaanna inn lianpi sungah, makaipi sem hi. Upna tuamtuam, biakna tuamtuam, pawlpi tuamtuam panin mi 200 val bang nipikaal khat in 4 vei ta bang hong pai in cidamna hong siim zel uh hi. Tua thamloh in tua amau’ gambup cidamna lam vuankyi zumpite ah zong seminar khawng vabawlpih zel hi. Ama’ cianpiakna te pen Ellen white lai-bu sungpan direct in a lakkhiat vive hi-a, mi tampite, a gik luatna uh kiamin nuam sa mahmah uh hi.\n“Hi bangin ka pianna pen Pasian in hong zat nopna khat om a, hong hi ci sak hi dingin ka um hi. Tua bangin Topa Pasian in thupha hong piak manin ka lungdam mahmah hi. Tua in ka khaa tha zongh hong hatsak tuam mahmah hi. Tua tawh kizom in kei zongh hih a neu mahmah lampi tawh mite tungah thupha khat ahi dingin Topa’n thupha hong piak lai nadingin thu nong ngetsak un.”\nTu kuata Sabbath 13na mission sumpi khenkhat pen ka gam uh Solomon Tuikulh ah2017 kum pan a, kipan ahi: “Save 10,000 Toes” cih project ah kizangh ding hi. A cihnopna in, Zunk- hum natna hangin mi tampitakte a khemete uh aki tankhiatna\nhangin kheme buisum mite i huut na in, zunkhum natna beisak nading project pen Herik i nasepna ahi, ei pau in, “Kheme 10,000 te Hon khia in” cihna ahi hi. Tua lai-a, sumlepaai kisamte huhna in i mission sumpi kizangh ding hi. Mission sumpi nong piakciat ma- nun lungdam mahmah hi.